Pajenn:Al Lae - Bilzic.djvu/180 - Wikimammenn\nPajenn:Al Lae - Bilzic.djvu/180\ne imor ha ken alïes trec’het warni. Piou a c’hallo biken poueza e balans ar vuhe talvoudegez eur vennoz a garante war spered ha war galon eun den yaouank. Buhe Bilzig a zo bet sklerijennet, holl alaouret gant an êzenn kunv ar garante a c’houezas abret war e galon a vugel paour hag emzivad.\nEr gêr eta Bilzig a chomas e-pad ar goanv, e-pad an tri miz rusta evit ar vartoloded. E-pad an amzer-ze, peurdisket an neus da Vadelen lenn ha skriva rez ha frêz, ha d’e vreur Yannig skriva ha lenn plen. Met heman a oa kaletoc’h e benn.\nGant miz ebrel e teuas an amzer vat, hag, eur zadornvez, Bilzig ac’h ês da Vontroulez. Meur a lestr a oa er porz. Eur viskinenn a oa karget a hei evit an Naoned : dustu eo en em ginniget evit bea lakaet war ar roll. Digemeret eo bet gant ar c’habiten.\n— Diziou, pôtr, ec’h afomp er-mêz.\n— Dimerc’her, a-rôk an noz, me ’vo en ho pourz, kabiten.\nAn de war-lerc’h e oa sul Fask. Bilzig a oa evurus. Gwelet an neus o tiskenn eus o c’harronz an itron ha dimezell Tremedern. N’an nije ket bet kuitaet e vro, e galon laouen, ma n’an nije ket bet gwelet an dimezell yaouank. Sellet he deus outan, anaveet he deus anean, hen goût mat a ra. Ha d’ean he deus goustadik mousc’hoarzet ; n’he deus ket eta ankouaet penôs Bilzig an nevoa d’ei gwechall savetaet he buhe. Da eo d’e galon sellet outi.\nPegeit e vo breman hep gwelet he ment vrao a bôtrezig, bremaïk eur plac’h yaouank ?…\n— Netra anei, eur plac’hig a netra ! a c’hrozmole ar vartoloded koz.\n— A netra, pôtr kêz !… Me a zalc’hfe anei war balv va dorn !… a lavare da Vilzig unan eus e gonsorted.\nBilzig ne lavare netra, met ne venne ket nebeutoc’h.\nAet int en o c’harronz, met ar skeudenn a zo doun siket en kalon ar pôtr : gantan ec’h a da vont war ar mor. Hi a sklerijenno buhe ar pôtr hag a zigaso anean d’ar porz ha d’ar gêr, fidel d’ar garante an neus roet hep fe nag esperans.\nAr merc’her goude kreiste eur c’harr a skoras war ar c’haë\nAdtapet diwar « https://br.wikisource.org/w/index.php?title=Pajenn:Al_Lae_-_Bilzic.djvu/180&oldid=160267 »\nKemmoù diwezhañ degaset d'ar bajenn-mañ d'an 26 Ebr 2020, da 15:01.


Buhez ar Zent. page 626, 627, 628, 629, 630, 631. Encyclopédie Marikavel.\npages 626, 627, 628, 629, 630, 631\nEizvet devez a viz Gwengolo\nGINIVELEZ AR WERC'HEZ\nPARDON BRAS AR FOLGOAT\nMari, muian-karet an Otrou Doue, merc'h Joachim hag Anna, a deuas er bed en kêrig 'Nazareth, « koant evel eul lilien arc'hantet gant gliz ar mintin. »\nHe ginivelez a oe eur c'helou a levenez evit ar bed holl, rak anezi e tlee genel Heol ar Justis, Hon Zalver Jezuz-Krist, an hini en deus lemet diwarnomp ar malloz ha skuilhet en e lec'h ar bennoz, an hini a zo bet trec'h d'ar maro, hag en deus gonezet d'imp, en doare-ze, ar vue a bado da viken.\nGouel ar Werc'hez en miz gwengolo a ro d'irnp digare da zisplegan aman burzudou ar Folgoat, rak an devez-ze eo an hini o deus dibabet Leoniz evit ober, en kalonen o bro, pardon bras o Mamm hag o Itron.\nWar-dro hanter ar pevarzekvet kantved, ar Zôzon hag ar C'hallaoued a oa krog gant eur brezel a dlee padout kant vla, hag ar Vretoned, rannet en diou gostezen, hini Bleiz ha hini Montfort, a valee ive eus an eil emgann d'egile.\nHogen, epad an amzer-ze, eur paourkez den, galvet Salaün, a oa o vevan war-dro Lesneven. Ganet oa en Kervriand. Deut oa er bed gant eur spered berr. N'en devoa gallet biskoaz deski nemet an daou c'her-man eus e bedennou : « Ave Maria », mes o lavaret a rê hep paouez, ha dougen a rê en e galon eur garante dener evit Mamm Doue.\nDa varo e dud, hag hen c'hoaz yaouank-flamm, en em dennas en eur c'hoad, en kichen eur , feunteun, en parouz Elestreg; eno n'en devoa ken gwele nemet an douar, na ken ti nemet eur ween gamm ha kleuz. Baie rê bepred diarc'hen ha gwisket e veze a druilhou.\nTec'hel a rê diouz plijadureziou ar bed, evel ma tec'h ar wenanen diouz breinadurez an douar. Bep mintin ec'h ee da Lesneven, eun hanter-leo ac'hane, hag e kleve an oferen er gêr-ze, ha keit ha ma veze en iliz, ne baoueze da lavaret : « Ave Maria », pe c'hoaz « O ma Itron Gwerc'hez Vari ! »\nGoude an oferen, ec'h ee da c'houlenn an aluzen dre gêr, ha war dreujou an tier e lavare : «Ave Maria, Salaün a zebrfe bara ! » ha p'en deveze bet eun draïk bennak, e tizroe d'e goad, ar vugaligou o redek war e lerc'h, hag e tebre laouen e vara ouz hen souban er feunteun, hag o lavaret, bep tamm a gemere : « Ave Maria ».\nPa veze yen an amzer, en em ziwiske hag e tiskenne betek e ziou gazel er feunteun, evel eun alarc'h (1) en eul lenn, ha chom a rê eur pennad en dour, o kanan eur rimadel bennak en enor d'ar Werc'hez. Goudeze e wiske adarre e zruilhou hag, o pignal en eur wezen, e kroge en eur barr d'en em vransellat, hag e kane a-bouez penn : « O Mari ! O Mari ! »\nAn dud ha n'ouzont barn o nesan nemet a-ziavêz, ne reent nemet Salaün ar Foll anezan. Evitan, n'e ket a zroug ennan ouz ar re hen glaze, ha n'enebe ket ouz ar re hen gwall-gase.\nEun nebeut soudarded o redek ar yar a 'n em gavas gantan eun devez hag a c'houlennas outan piou oa. Respont a reas, nan evel eur foll, mes evel eur fur :\n« Ne don na Bleiz na Montfort; floc'hig on gant ar Werc'hez Vari. Ave Maria. »\n(1) Eun alarc'h : un cygne.\nAr respont-se a roë da c'houzout ne oa a-du na gant Charlez Bleiz na gant Yan Montfort, a oa neuze brezel etreze. Lakat a reas ar zoudarded da c'hoarzin, ha goude bezan furchet anezan, o vezan ne gavent netra gantan, e lezjont anezan da vont en e hent.\nKaret a rê ar sioulder, hag er sioulder, Doue hag ar Werc'hez a gomze outan; karet a rê ar binijen, ha drein ar binijen a viras glanded e ene, evel ma teu ar c'harziad spern da viret en o c'haer al lili a zao en he c'hreiz.\nEvelse e tremenas Salaün e vue, heb ober an disteran gaou ouz den.\nErfin, war-dro ar bla 1350, e kouezas klanv. Arôk mervel, evel eun durzunel, e lakas ekleoiou ar c'hoad da dregerni, evit diskouez e oa goanv e vue o tremen hag an hanv bras o tont. Kanan reas kalonek ar geriou-man : « ô ô ô ô ô ô Maria », ha neuze, frealzet gant Mamm Doue ha douget gant an Ele, e ene glan a bignas da balez an Drinded. E benn, hag a oa liou an astu warnezan betek neuze, a gemeras gened al lili hag ar roz.\nE gorf a oe sebeliet didrouz, en harz e ween, ha den ne gomze ken anezan, pa falvezas da Zoue diskouez d'an dud, dre eur burzud eus ar re gaeran, pegement e plije d'ezan ar garante en devoa bet ar paourkez den-ze evit ar Werc'hez.\nLakat a reas da zevel war e ve eul lilien wenn; hag ar pez a oa estlammusoc'h c'hoaz oa gwelet an daou c'her « Ave Maria » skrivet, evel gant liou aour, war bep delien anezi.\nAr vrud eus ar mirakl-ze a reas buhan tro ar vro; eur mor a dud a ziredas eus Léon, Treger ha Kerne, da welet al lilien vurzudus, a viras he gened epad c'houec'h sun. Pa oe goenvet, e oe toullet endro d'he gar hag e oe kavet e oa he gwriziouen genou hag en kalon Salaün ar Foll.\nAn ôtrou de Rochefort, eskob Kastel-Pôl (1349-1356), a deuas da welet an neventi; eun iliz, koant evel eul lilien, a zavas war ve floc'hig ar Werc'hez (1) ; an ôtrou Alan Kerastred, eskob Kastel-Pôl, a gonsakras anezi er bla 1419. Tri bla goudeze, d'aa 10 a viz gouere 1422, an ôtrou Yan V, duk Breiz, diwar al leveou hag an deogou en devoa en Plouneour, en Plouider, en Elestreg hag en Lesneven, a roas peadra awalc'h d'an iliz neve da gaout pevar beleg (l) da bedi Doue enni bemde, evit duked ha pobl Breiz.\n(1) Setu aman hanoiou ar re a roas ar profou kentan : Hamon Quiniou (1410), Prigent Gouzian (1416), Mauris Quillifiry (1418), Robert Inizan, Herry Montfort (1419), Mac'harit Audoc'h, Yan Miorcec ha Marc'harit Forget, e bried, an ôtrou Rohan (1420), Azenor Moal (1421).\nAn ôtrou Fransez I hag an ôtrou Per II, bugale an ôtrou Yan V, ha duked Breiz evel o zad, an eil war-lerc'h egile, a deuas d'en em erbedi ouz Itron-Varia ar Folgoat.\nAn ôtrou Arzur III, breur an ôtrou Yan V, skoazeller Jann d'Arc, duk Breiz war-lerc'h an ôtrou Per, a deuas d'en em erbedi ouz Itron-Varia ar Folgoat, hag a stagas ouz he iliz peadra awalc'h da gaout dalc'h-mat c'houec'h beleg war he zro, elec'h pevar a oa betek neuze.\nAn ôtrou Fransez II, niz an ôtrou Arzur III ha duk Breiz war e lerc'h, hag e verc'h vrudet, Anna, dukez Breiz ha rouanez Frans (1458-1514), a deuas d'en em erbedi ouz Itron-Varia ar Folgoat, hag a roas d'ezi profou pinvidik. An ôtrou kardinal Alan Koativi, unan eus bugale Leon o deus grêt ar muian enor d'o mamm-vro, a deuas alies d'en em erbedi ouz Itron-Varia ar Folgoat; lakat a reas sevel, e-tal he iliz, ar c'halvar a zougas e hano; war e c'houlen, ar pab Sixt IV a roas 100 devez pardon da c'honid da gement hini a yaje da Folgoat da bedi ar Werc'hez, d'ar 25 a viz meurz, da zul kentan miz eost, da hanter-eost, d'an 8 a viz gwengolo ha da ouel an Holl Zent (2); ha pa varvas en Rom, d'ar 22 a viz gouere 1474, e c'hlac'har oa gwelet n'hallje ket e relegou mont da ziskuizan d'e vro, en gwasked ti e Varnm vat.\nPobl Breiz a gemeras skouer war e ôtrone : Montrouleziz, taget gant ar vosen, er bla 1597, ha Ploueskadiz, skoet gant an hevelep klenved, er bla 1627, a deuas d'en em erbedi ouz Itron-Varia ar Folgoat.\nSiouaz, iliz ar Folgoat a gollas he chalonied, er bla 1681; adalek neuze hag epad c'houec'h-ugent vla, ne reas nemet koll he gened hag he lufr, tamm ha tamm.\nD'ar pevare sul a viz meurz 1708, an tàn-gwall a reas gaou bras outi; d'ar 16 a viz meurz 1790, e oe serret; d'ar 14 a viz gouere 1791, he listri sakr a oe kaset da deûzi ; d'an 10 a viz eost 1792, he c'houec'h kloc'h a oe torret. Eur vantel gaonv a c'holoas ar vro.\nDoue, koulskoude, a deuas da zellet a drue ouz ar Frans; ar peuc'h a deuas. D'an 8 a viz gwengolo 1808, ...\n(1) An ôtrou Kergoal, eus a Wisseny, eo kentan beleg a c'houarnas ar Folgoat ; unan eus an tri-all a roë an dorn d'ezan, an otrou Milbeo, a deuas da vezan kovezour an duk Yan V, hag a oe kaset gant heman da Orléans davet Jann d'Arc (1429), da ginnig d'ezi goure'hemennou ar Vretoned.\n(2) Innosant VIII (1484-1492), Léon X, (1G13-1521), Jul III (1550-1555) ha Pi IX (1846-1878) o deus asteunet c'hoaz, abaoue, roll am induljansou a c'haller gonid o pedi en iliz ar Folgoat.\nskeuden ar Werchez, kuzet epad an dispac'h, a zizroas d'he zi. Pevar-ugent vla goude, d'an 8 a viz gwengolo, an otrou kardinal Place, arc'heskob Roazon, c'houec'h eskob ha kant mil den endro d'ezan, goude prezegen helavar an ôtrou Freppel, a lakas, en hano Leon XIII,war benn ar Mabig Jezuz ha war hini Itron-Varia ar Folgoat, an diou gurunen aour ha perlez savet evite gant fe, fizianz ha karante ar Vretoned.\nPatronez dous ar Folgoat,\nHon Mamm hag bon Itron,\nAn dour en hon daoulagad,\nNi bo ped a galon.\nHarpet an Iliz santel,\nAvel diroll a ra...\nTenn ha kriz eo ar brezel,\nAr peuc'h, ô Maria.\nEn Bro-Dreger, demdost da Wengamp, war douar Panvrit-ar-Beskont, tostik d'eur c'hoad bras, a-us d'eun draouien eus ar braoan, zo ive eur chapel, he hano chapel ar Folgoat.\nN'ouf'e den, marvat, lavaret dre just da be amzer e oe savet; pell zo, a dra zur, diouz gwelet pegen koz e tis-kouez bezan ar skeuden vinniget a zo en tu deou d'an ôter.\nAdsavet a neve ha kresket er bla 1846, chapel ar Folgoat-Panvrit a zo pell war-lerc'h hini Bro-Leon. Daoust pegen dister eo, brudet eo koulskoude, er vro tro-dro, kreiz-tre Gwengamp ha Pempoul, Bear ha Plouha, rak enni ive e teurve an Itron-Varia rei stank, d'he felerined, testeniou burzudus eus h galloud hag he madelez.\nDre vilierou e tiredont d'he l'edi, an eil sul a viz gouere hag ar bevare sul a viz gwengolo. En deiou-ze, ar chapel a ve kalz re vihan, rak pardoniou ar Folgoat a zo bepred, herve ar c'hiz kristen gwechall, gwir bardoniou a zevosion. An ofisou a ve kanet, en disheol ar gwe fo, e-tal eun ôter mein-benerez savet, neve so, en lein ar roz.\nEun dudi eo klevet a-ziwar-dro, epad ar prosesion, moueziou ar gristenien o kanan a greiz kalon :\nWar an douar kouls hag en ne,\nN'eus ket kaeroc'h, war-lerc'h Doue,\nN'eus ket gwelloch 'vit hon Mamm vat,\nItron-Varia ar Folgoat.\nEn tu-hont da ofisou ar pardon, oferennou a ve lavaret er Folgoat, eur wech ar zun, well-waz, hag alïesoc'h, en kerz miz mae hag an hanv.\nItron-Varia ar Folgoat eman ar c'hiz vat gant ar mammou kristen gwestlan d'ezi o bugale vihan; digaset a veint da zeski ober o c'hammejou kentan war leuren he chapel.\n(1) D'an 23 a viz eost 1810, daouzeh kristen mat a 'n glevas evit dasprenan iliz Folgoat disant Anquetil, an hini en devoa he bet digant ar Gouarnamant : setu aman o hanoiou : A. ar Gall, F. ar Gall, H. ar Goff, F. Uguen. M. A. André, G. Loaec, J. Arzur, J. Toutous, J. ar Gac, an ôtrou G. Kerbrat. G. Abjean.


Kerlenn Sten Kidna - Wikipedia\nKerlenn Sten Kidna zo ur gevredigezh ha skol-noz brezhoneg e bro an Alre (Mor-Bihan).\nGanet eo Kerlenn Sevenadurel An Alre e penn kentañ ar blezadoù 1970, d’an termen ma rae berzh en-dro « spered », sonerezh ha sevenadur Breizh. Job Jaffre, kazetennour e La Liberté du Morbihan, Guenél Herrieu, Octave Quigna, Jean Peron ha re arall a venne dezhe sevel ivez krog an danvez-se en Alre. A-benn e oa bet savet kentelioù brezhoneg evit an dud en o ment, kinniget prezegennoù (e galleg) àr danvez ar vro. Un daouzek vlez bennak goude he doa kollet ar gevredigezh un tamm lañs (kuitaet ar vro get lod tud, koshaet an holl) ha ne chome mui nemet ar skol-noz. E 1985 e voe adlañset, kempennet ar statudoù ; èl ma ne oa ket gwall werso e oa marv an ao. Quigna e oa bet staget e anv-pluenn doc’h anv kozh ar gevredigezh a zaas neuze da vout Kerlenn Sevenadurel Sten Kidna An Alre. E 2007, evit diskouez pegen pouezus e oa daet da vout lec’h an daremprediñ tud, an aoziñ abadennoù e brezhoneg, An Dasson hag an dastum komzoù e oa bet oc’hpennet « Komzomp Asampl » d’an anv.\nSkol-noz[kemmañ | kemmañ ar vammenn]\nA-c’houde 1985 enta e labour ar Gerlenn àr an hevelep tachenn get an hevelep palioù bet kinniget e mellad 2 he lezenn diazez : « Derc’hel bev ha pinvidikaat ar glad sevenadurel brezhonek e bro An Alre ». Kreskaet he deus a galz a-fet niver an izili (etre 20 ha 30 ezel e 1985 ; 155 e 2012) èl a-fet an oberiantizoù kaset : ur skol-noz lieslive get tost 110 studiour (brasañ skol-noz er Mor-bihan hag unan ag ar re vrasañ e Breizh a-bezh, abadennoù a bep sort, ar gazetenn An Dasson, stajoù « gober e brezhoneg », darempredoù hag emglevioù get aozadurioù foran (kumunioù, an departamant, ar rannvro) get skolajoù ha kevredigezhioù arall dre ar c’hornad bro. Anavet eo evit bout ur skouer a-fet dalc’husted àr he zachenn labour er Mor-Bihan (Priz Dazont ar Brezhoneg 2007). Ezel eo ag ar gengevredigezh Deskiñ d'an Oadourien (DAO).\nGet Kerlenn Sten Kidna ema bet embannet ur levrig-deskiñ, anvet Chom bev e brezhoneg, hag iwe ur benveg n'en deus ket e bar e brezhoneg, na pas muioc'h e yezhoù bihan arall e Frañs : an DVD Daet eo genin !, graet evit spisaat e skouarn ha kompren gwell ar brezhoneg. Dizingal e vez embannet iwe ar gelaouenn An Dasson.\nLec'hienn internet ar gevredigezh\nAdtapet diwar « https://br.wikipedia.org/w/index.php?title=Kerlenn_Sten_Kidna&oldid=1687320 »\nKemmoù diwezhañ degaset d'ar bajenn-mañ d'an 7 C'hwe 2016, da 20:39.


Pedervet quevren - An trede Chabistr - Wikimammenn\nPedervet quevren - An trede Chabistr\nYouen-Yan-Lois Derrien, 1779-1792 (?) (p. 367-371)\n◄ An eil Chab. Penaus eo ret quemeret couraich An trede Chab. Var an natur eus an dentationou ha var an diffaranç a so etre san-tout an dentation ha consanti dezi Ar pevare Chab. Daou exempl caër var ar sujet diaraoc ►\nEN em imaginit, Philotee, ur Brinces yaouanc pehini a so caret-bras gant he fried, ha penaus un den mechant bannâc evit e debochi da derri ha da souilla he friedelez, a zigaç betec enni ur messager iffam bennâc eus a amourousdet evit conferi ha treti ganti var e zessein maleürus. Da guenta e propos ar messager-se d’ar Brinces-mâ intantion e Vestr ; d’an eil e quef ar Brinces agreabl pe zisagreabl ar proposition hac ar guemennadurez ; d’an trede e teu da gonsanti pe da revusi : toudememes Satan, ar bed hac ar c’hic, o velet un ene, pried da Vap Doue, a zigaç dezi tentationou ha suggestionou dre bere da guenta e vez proposet ar pechet dezi ; d’an eil e teu-hi var gue-mense d’en em bligeout pe en em zispligeout ; d’an trede erfin e teu da gonsanti pe da revusi : ar re-mâ eo an teir fasen da zisquen er pec’het, da c’houzout eo, an dentation, ar blijadur hac ar gonsantamant ; ha peguement bennâc na ve quet anavezet quer sclear an teir action-mâ e pep seurt pec’hejou-all, o anavezer cousgoude patant aoualc’h er pec’hejou bras hac enorm.\nPa bate an dentarion queit hac hor buez, pe a bec’het bennâc e c’halle beza, ne ouffe quet hon renta disagreabl d’ar Vajeste divin, gant na bligeo quet deomp, ha na gonsantimp quet dezi. Ar ræson a guemense eo abalamour en dentation ne de quer agissa eo a reomp, souffr ha patissa eo ; ha pa na quemeromp quet a plijadur enni, ne ellomp caout ive nep seurt pec’het enni Sant Paul a souffras pell-amser an dentationou eus ar c’hic, hac eleac’h beza disagreabl da Zoue, gant an dentationou-se, oa er c’hontrol glorifiet bras Doue dreizo. Ar plac’h eürus Angela eus a Foligny a snte tentationou quer cruel eus ar c’hic ma zoa un truez e c’hlevet oc’h o recita. Sant Frances ha Sant Beneat o devoue ive tentationou bras meurbet a enep ar burete, pa en em strincas unan anezo etouez ar spern, hac un all e creis an erc’h evit mouga an dentationou-se, ha cousgoude ne golfont netra eus a c’hras Doue evit quemense tout, erc’hontrol e augmanti a gals oue a refont.\nRet eo eta beza courachus bras, Philotee, emesq an dentationou hep cridi jamæs e veac’h trec’het ganto endra zisplichint deoc’h, hac o lacat evez ouz an diffaranç a so etre o santout ha consanti dezo ; rac o santout a ellomp, peguement bennâc ma tisplichent deomp, mæs ne ellomp quet consanti ganto nemet plijout a raent deomp ; pa servich ordinal ar blijadur da basen evit disquen er gonsantamant. Presantent adversourien hor silvidiguez eta quement hac a garrint a dentationou hac a sollicitationou deomp, choument ato ec’hars dor hor c’halon da c’hedal antren, greant quement hac a garrint a bropositionou deomp, mæs en-dra vezzimp er resolution da viret n’en em blichimp en traou-se oll, ne de quet possibl e c’hoffansemp Doue, nac en deffe leac’h da facha ouzomp, quen nebeut ha ma en deffe leac’h ar Prinç, pried ar Brinces pehini am eus represantet, da facha outi evit ar guemennadurez hac ar broposition a so grêt dezi, ma ne deveus quemeret plijadur ebet en dra-se. An diffaranç-mâ cousgoude a so etre an ene hac ar Brinces-se evit ar sujet-mâ, da c’houzout e penaus ar Brinces goude beza clevet ar broposition dishonest-se, a ell, mar car, chasseal ar messager hep e glevet mui ; mæs ne d’ema quet ato e gallout an ene miret na sante an dentation, pe-guement bennâc ma ve ato en e gallout miret na gonsante ganti ; ha rac-se peguement bennâc ma pate ha ma choume pell an dentation, ne ell quet noasout deomp endra ma tisplich deomp.\nMæs evit ar blijadur pe gant hini e c’hell beza heuliet an dentation, ec’his ma hon eus diou guevren en hon ene, ar guevren isel hac ar guevren huel, ha na vez quet heuliet ato ar guevren huel gant ar guevren isel, pehini a ra e affer a part, e c’herru aviziou ma en em blich ar guevren isel en dentation hep ar gonsantamant eus ar guevren huel ha memes en despet dezi. Hennez eo an disput hac ar bresel pe veus a hini e coms Sant Paul, pa Iavar penaus e c’hoantea e guic ar pez na falle quet d’e speret, ha penaus e sante ul lesen en e vemprou control d’al lesen eus e speret, hac an seurt traou-se.\nHa c’hui hoc’h eus guelet biscoaz, Philotee, ur regueden-dan goloet a ludu ? Pa zeuer da ben dec pe zaouzec heur goude da glasq tan ebarz, ne gafer nemet un nebeudic e creis an hoalet, ha c’hoaz e vez poan oc’h e gaout, edo eno cousgoude pa gafer anezàn, ha gantâ e c’haller elumi adarre ar glaou-all oll pere a yoa maro dija. Ar memes tra a c’hoare evit carantez Doue pe ar stad a c’hraç pehini e hor buez spirituel etouez an dentationou bras ha violant ; rac an dentation o strinca e flijadur er guevren isel, a seblant golo tout hon ene a ludu hac a zigaç carantez Doue da ur poentic bian ; rac ne apparis mui e nep leac’h nemet e creis ar galon, er gouelet-gouelet eus ar speret, ha c’hoaz e seblant ne ve quet eno, hac e vez poan oc’h e c’haout. Ema eno cousgoude e guirionez, pa ze guir penaus, peguement bennâc ma vez peb-tra e troublien en hon ene hac en hor c’horf, hon eus cousgoude ar resolution na gonsantimp quet d’ar pec’het na d’an dentation, hac e tisplich ar blijadur d’ar guevren huel achanomp, eviti da blijout d’ar guevren isel ; ha peguement bennâc ma ve ar blijadur-se tro-var-dro d’hor volontez, ne dema quet enni cousgoude : ar pez a zisquez ervat penaus ne de quet volontier ar blijadur-se, ha pa na de quet volontier, ne ell quet beza pec’het.\nAdtapet diwar « https://br.wikisource.org/w/index.php?title=Pedervet_quevren_-_An_trede_Chabistr&oldid=129420 »


Pajenn:Perrot - Bue ar Zent.djvu/94 - Wikimammenn\nPajenn:Perrot - Bue ar Zent.djvu/94\nDe kentan a viz C’houevrer\nAr vrasan eus ar zentezed ganet etouez hon breudeur a Iverzon eo Berc’hed, patronez o bro, ha tostan zantez a lakont d’ar Werc’hez Vari.\nHanvet eo bet « burzuderez » abalamour d’an niver a vurzudou he deus grêt en he bue, hep kontan ar re en deus grêt Doue en he c’henver. Ar c’hentan a oe ma c’halvas anezi da leanez ha da zantez, eviti da vezan ganet er-mêz eus ar briedelez.\nHe mamm a oa sklavourez gant he zad, eun dijentil iverzoniad hanvet Duptas.\nHeman a roas Berc’hed da zevel d’eur gristenez vat a zeskas d’ezi karet Doue hag ar gwerc’hded.\nPa oe arru savet mat, Duptas he c’hemeras en e di ; ober a rê kalz a stad anezi, kouls ha kement he gwele, abalamour d’he gened ha d’he furnez. Meur a zen yaouank a deuas d’he goulenn evit pried. Hi, ’vit gallout dizamman ane, a bedas Doue da lemel diganti he gened. Chilaouet a oe he feden ; koll a reas eul lagad, ha kerkent, evel m’he devoa c’hoant, e oe lezet en peuc’h. War an hevelep digare, e kuitaas ar bed, gant ter blac’h yaouank-all, evit ’n em westlan holl da Zoue. En eur gleuzen dero, eiz leo bennak diouz kêr Dublin, e rejont o chomaj ; al lec’h a oe hanvet, diouz ze, Kel-dero, pe Kil-dare.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/94&oldid=141262 »


Pajenn:Heuriou brezonnec ha latin.djvu/251 - Wikimammenn\nPajenn:Heuriou brezonnec ha latin.djvu/251\nInstruction evit an Annonciation.\ngoad e devoa ar Verc’hes, ur buguel en pehini e crouas assambles un ene, hac an eil ferson eus an Dreindet a unissas ar c’horfic hac an ene-se gant he zivinite, o commanç neuse da veza den ha Doue assambles, hac a so galvet Jesus-Christ.\nHoguen ar Speret Santel, peguement bennac ma en deus furmet corf Jesus-Christ en cof he vam, ne de quet tad dezan evit quement-se, pe n’en deus communiquet dezan netra eus he substanç evit he furmi. Jesus-Christ en quement ha [ma ê]  den n’en deveus tad haturel ebet, nemet ur vam pehini eo ar Verc’hes Vari ; mæs en quement ha ma ê Doue, en deveus un tad pehini eo ar c’henta person eus an Dreindet, ha gant pehini eo enjandret a bep eternite hep mam ebet ive. Ne de quet couscoude na d’eo ar Verc’hes guir vam da Vap Doue abaoue ma ê den ha Doue assambles en ur memes personaij, o veza bet concevet ha ganet ganti en guirionez er galite-se ; hac evelse eo Mam da Zoue en effet. Sant Joseph n’edoa nemet tad maguer ha putatif d’hor Salver, dre ma her mague couls hac he vam, o c’hounit bouet dezo gant he etat, ha dre ma oa reputet ha tremenet evit tad dezan gant an dud pere ne anaient quet ar myster-se eus an incarnation, pe en fæçon oa bet concevet Jesus-Cbrist pehini a oboisse ive da sant Joseph evel pa vize tad propr dezan, rac ma oa pried legitim d’he vam ar Verc’hes Vari.\nPa lavarer penaus eo bet concevet Jesus-Christ dre operation pe dre vertuz ar Speret Santel, ne de quet n’en deveus an Tad hac ar Map operet ha contribuet ivez er gonception se couls hac ar Speret Santel, rac an œuvrou exterieur eus an tri ferson an Dreindet a so commun entrezo ; mæs evel m’az eo ar mysfer-ma un desteni ar vrassa eus a garantez Doue en Hon andret, eo attribuet d’ar Speret Santel, da pehini evel d’ar garantez infinit eus an Tad hac ar Map, ec’h attribuer an effejou eua ar garantez Doue, e-c’his m’at-\n↑ Moullet : ê ma.\nAdtapet diwar « https://br.wikisource.org/w/index.php?title=Pajenn:Heuriou_brezonnec_ha_latin.djvu/251&oldid=98182 »\nKemmoù diwezhañ degaset d'ar bajenn-mañ d'an 19 Gen 2017, da 18:09.


Pajenn:Perrot - Bue ar Zent.djvu/841 - Wikimammenn\nPajenn:Perrot - Bue ar Zent.djvu/841\nIndez evit prezek an Aviel, hag ar pab a roas d’ezan galloud eur c’hannad abostolik. Xavier en em lakas en hent, kentan m’hallas, hep kimiadi zoken diouz e vamm, daoust ma tremenas dre gichen he maner. Fellout a reas d’ezan kregi gant e vicher a visioner war al lestr hen c’hase d’ar broiou pell. Bemde e rê katekiz d’ar vartoloded, ha d’ar zul e prezege d’eze. Doue a skuilhas e vennoz war e labour, ha gant sikour e c’hras, e teuas a benn d’ober d’eze dilezel o c’hustumanchou fall ha da lakat eun urz eus ar c’haeran en o zouez.\nKaout a reas an Indez en eur stad truezus. Kalz kristenien eus an Europ a oa deut di evit dastum danve ; siouaz ! ne heuilhent mui o relijion, hag ar baganed a veve evel loened. Xavier ne fallgalonas ket : stagan a reas dioustu gant al labour ; en em lakat a reas da redek ar vro eus an eil tu d’egile, bepred war droad hag alïes diarc’hen. Den n’hall niveri an dud a vadezas  ; n’eo ket a gantchou, mes a vilierou e konter aneze ; hag en o zouez meur a roue.\nHa n’eus ket ezom da vezan souezet, rak ar misioner santel a brezege gant kement a dân hag a nerz, ren a rê eur vue ken santel ma teue buhan da c’honid ar c’halonou ; hag ouspen, Doue a roas d’ezan ar c’halloud d’ober miraklou. Eun devez e prezege d’eur boblad tud a rê skouarn-vouzar d’e gomzou. Goulenn a reas ha ne oa ket eur c’horf maro en eun tu bennak. Digaset a oe unan d’ezan, a oa beziet abaoue an de rôk. En em deurel a reas d’an daoulin hag en em lakat da bedi ; nebeut goude, an den maro a zave, leun a vue. Kerkent an holl a c’houlennas ar vadeziant.\nEus an Indez, Xavier a yeas d’ar Japon, hag eno e reas ive da galz a dud en em ober kristen. Karet en dije c’hoaz mont betek ar Chin ; kouezan a reas klanv en Sansian, ha d’an eil a viz kerdu 1552, e ene kaer a nije d’ar baradoz.\nPi X en deus hanvet sant Fransez Xavier patron Breuriez ar Fe. Den n’hallfe lavaret re a vad eus ar vreuriez-ze, hag an holl gristenien a dlefe lakat o hano enni. An holl n’int ket galvet da vont da brezek ar fe, mes an holl a c’hall rei an dorn d’ar misioner kalonek, en eur ziouered eun draïk bennak hag en eur bedi evitan.\nEvel a lavar person Arz, en eur zovetât eneou ar baganed, e sovetaomp hon re hon unan.\n↑ E-unan e vadezas war-dro pevar-c’hant mil den.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/841&oldid=141156 »


Région_Bretagne - Enklask sokioyezhoniel : piv a gomz yezhoù Breizh hiziv an deiz ?\nEtre ar 7 a viz Mezheven hag an 3 a viz Gouere diwezhañ e oa bet aterset, dre bellgomz, ouzhpenn 8 000 a dud adalek 15 vloaz hag a zo o chom e pemp departamant Breizh istorel (Penn-ar-Bed, Mor-Bihan, Aodoù-an-Arvor, Il-ha-Gwilen ha Liger-Atlantel) : biskoazh ne oa bet kaset un enklask ken ledan-se da benn diwar ar brezhoneg hag ar gallaoueg war ar memes tro.\nPetra eo dregantadoù ar vrezhonegerien e Breizh istorel ? E peseurt takadoù eus Breizh e vezont kavet ? Penaos e vez desket yezhoù Breizh gant an dud diouzh o oad ? Sed aze darn eus ar goulennoù a vez degaset respontoù dezho gant an enklask-se a veze gortozet pell zo : gantañ ez eus gallet muzuliañ pegement a dud a vez o komz brezhoneg, hag en tu all da se ivez pegen barrek int war ar yezh, penaos ha pegen alies e vez implijet ganto war ar pemdez ha petra emaint o c’hortoz.\nE 2004 e oa Kuzul-rannvro Breizh ar strollegezh kentañ o luskañ ur politikerezh yezh evit reiñ lañs da yezhoù Breizh en-dro ha broudañ an dud d’ober ganto, ha hiziv an deiz e fell da Rannvro Breizh kreñvaat hec’h oberoù c’hoazh evit diorren yezhoù Breizh. Diazezet e vo an oberoù-se war an enklask sokioyezhoniel don a zo bet fiziet en aozadur TMO Rannvroioù evit termeniñ ur politikerezh yezh nevez (sellet izeloc’h).\nAr sifroù kentañ\nOuzhpenn 200 000 a gomzerien bepred\nAr brezhoneg : war-dro 213 000 a gomzerien\n5,5% eus ar boblañs a gomz brezhoneg, da lavaret eo war-dro 213 000 a dud e 5 departamant Breizh istorel.\n70 vloaz eo oad keitat ar vrezhonegerien : 7 vloaz hanter koshoc’h eget en enklask sevenet e 2007.\n3,5% eus ar boblañs a embann e komprenont brezhoneg mat-tre pe mat a-walc’h anez komz.\n31% a anavez un toullad gerioù pe lavarennoù.\nEn holl, 40% eus an dud o deus un tamm anaoudegezh eus ar brezhoneg.\nAr gallaoueg : 196 000 a gomzerien\n5% eus ar boblañs a gomz gallaoueg, da lavaret eo war-dro 196 000 a dud.\n4% eus an dud a embann e komprenont gallaoueg mat-tre pe mat a-walc’h anez komz.\n15% a anavez un toullad gerioù pe lavarennoù.\nEn holl, 24% eus an dud o deus un tamm anaoudegezh eus ar gallaoueg.\n27% eus an dud o dez tro da glevet komz brezhoneg pe gallaoueg ur wech ar miz d’an nebeutañ\nNe vez ket desket an div yezh er memes doare\nEvit ar brezhoneg : kadarnaat a ra an enklask ez eo pouezus-kenañ ar c’helenn evit stummañ re yaouank :\n90% eus ar re a zo etre 15 ha 24 bloaz ha 53% eus a re a zo etre 25 ha 39 bloaz o deus desket brezhoneg er skol\nn’eus nemet 7%, pe nebeutoc’h, evit ar remziadoù koshoc’h\nEvit ar gallaoueg : desket e vez dreist-holl gant an diagentidi, forzh pe oad e ve an den a c’houlenner outañ.\nUr c’hoant da zeskiñ ar yezhoù, stank e-touez ar re yaouank\nGant an enklask e weler emañ an dud o c’hortoz ur bern traoù :\n73% eus an dud aterset a c’houlenn ma vefe kresket kelenn ar brezhoneg er skolioù,\n55% a c’houlenn muioc’h a abadennoù brezhonek er skingomz hag er skinwel\n32% a gav e vefe mat kreskiñ kelenn ar gallaoueg er skolioù,\n30% zo evit reiñ muioc’h a blas d’ar gallaoueg er mediaoù.\n33% eus an dud aterset o deus c’hoant e vefe gouezet brezhoneg gant o bugale ha muioc’h a dud c’hoazh (43%) e-touez ar re a zo etre 15 ha 24 bloaz, ar pezh a zo ur sin vat evit an amzer-da-zont.\n10% a blijfe dezho e vefe gouezet gallaoueg gant o bugale.\nUr politikerezh nevez evit yezhoù Breizh\nE 2004 e oa Kuzul-rannvro Breizh ar strollegezh kentañ o luskañ ur politikerezh yezh, a oa bet solutaet e miz Meurzh 2012 : rak da-heul anaoudegezh ofisiel ar brezhoneg hag ar gallaoueg evel yezhoù Breizh gant ar Rannvro ez eus roet lañs d’ur steuñv youlek evit lakaat treuzkas ha diorren anezho. Diwar stad nevez an traoù, lakaet war wel gant an enklask sevenet gant an aozadur TMO Rannvroioù diwar-benn implij ar brezhoneg hag ar gallaoueg hiziv an deiz e Breizh, hag ivez diwar an erbedadennoù a zeuy da-heul se a-berzh ar C’huzul Sevenadurel, e vo maget prederioù ar Rannvro war ar sujed-se. Ac’hann da fin ar bloaz e vo termenet ganti war beseurt tu dre vras e vo heñchet ar politikerezh yezh nevez a vo kendivizet diwar e benn ha votet warnañ da-geñver dalc’h an 13 ha 14 a viz Kerzu 2018 : ur bazenn nevez evit diorren yezhoù Breizh war an holl dachennoù. « Goude bezañ strivet e-pad 14 vloaz eo dav deomp delc’her gant hon obererezh, gant ar soñj, atav, lakaat niver ar gomzerien da greskiñ, a soñj prezidant ar Rannvro, Loïg Chesnais-Girard. Er bloavezhioù a zeu e rankimp prederiañ muioc’h c’hoazh war an amzer-da-zont, lakaat hon ijin da labourat muioc’h evit solutaat ar pezh a zo, digeriñ hentoù nevez, skoazellañ an oberoù nevezus. »\nAr politikerezh evit diorren yezhoù Breizh\nEtude sociolinguistique langues de Bretagne 3.48 MB\nCommunique presse languesbretagne 134.06 KB\nPublié le Monday, October 8, 2018


Na Scealaga - Wikipedia\nEmañ Na Scealaga er mervent da Iwerzhon\nAn inizi Scealaga, gwelet eus enez Dairbhre (Valentia) : Sceilig Bheag a-gleiz ha Sceilig Mhichíl a-zehou.\nNa Scealaga (hervez an iwerzhoneg) pe Skellig Islands (hervez ar saozneg) zo un enezeg, enni div enezenn didud, dirak aodoù Kontelezh Ciarraí, en Iwerzhon. Gant an inizi Blascaodaí ez int unan eus al lec’hioù pellañ er c’hornôg en Europa.\nSceilig Bheag eo anv an hini vihanañ ha Sceilig Mhichíl anv an hini vrasañ hag an hini bellañ diouzh an douar-bras.\nBrudet int abalamour ma roont bod da e-leizh a vorskouled, poc'haned hag evned-mor all, hag abalamour ma kaver war an enezenn vrasañ, Sceilig Mhichíl, rivinoù ur manati kristen eus ar VIvet kantved, zo bet lakaet war roll Glad ar bed gant an UNESCO.\nAnavezet-mat eo an enezeg gant an evnoniourien. Ul lec’h eus ar pouezusañ eo en Iwerzhon, abalamour d’an niver a evned a vez o vevañ eno hag abalamour d’al liesseurt m’eo ar spesadoù. E-touez ar re a vez o neizhiañ eno e c’haller menegiñ ar sataniged, morskouled, karamelled, torted, karaveged, ereved, godezed ha poc'haned.\nLoened-mor a gaver ivez tro-dro d’an inizi : stank eo ar reuniged gris ha gwelet a reer ivez rinkined (Cetorhinus maximus), morviled fanoliek, delfined ha baoted.\nSceilig Bheag hag an douar-bras, gwelet eus Sceilig Mhichíl\nUNESCO World Heritage Centre - Skellig Michael (saozneg, galleg, arabeg, sinaeg, rusianeg, spagnoleg)\nAdtapet diwar « https://br.wikipedia.org/w/index.php?title=Na_Scealaga&oldid=1473282 »\nKemmoù diwezhañ degaset d'ar bajenn-mañ d'an 4 Ebr 2013, da 19:08.


Pajenn:Marigo - Buez ar Saent.djvu/80 - Wikimammenn\nPajenn:Marigo - Buez ar Saent.djvu/80\nSant Remon Penafor.\na gunduas, dre e avisou fur ha prudant, un affer quer bras.\nAr Pab Gregor, naovet, informet eus e vertuz hac eus e zoctrin, er galvas da zonet da Rom. E ober a eureu e Chapalan, e choas a eureu evit e Gouessor, hac c c’hargas da assambli en ul levr an oll Ordrenançou ha Decregeou eus ar Choncitou hac eus ar Pabet a oa bet bete-neuse. E studi hac e occupationou bras ne virent quet na observe bepret an oll reglennou eus e Urz. Ar Pab a offras dezâ un Arc’hescopti, mæs e humilite a reas dezâ reus un Dignite quer bras ; hac e preferas distrei d’e Gouent e pelec’h e vevas evel ur Religius simpl, oc’h en em gonsideri evel an diveza eus e Vreudeur. Prezec a eureu gant cals a fatig d’ar Morianet ha d’ar Yuzevien pere a oa e Rouantelez Spaign, hac e convertissas, e nebeut amser, ouspen dec mil anezo.\nCelebri a ree ar sacrifiç eus an Oferen gant un devotion quen ardant ha quen edifiant, ma lavare pep-unan e convertisse quement a dud en ur celebri ar Sacrifiç santel ha ma ree dre an nerz eus e bredicationou.\nEn amser ma edo e Majorq e avertissas ar Roue da lacât urz en un dra important bras. Ar Roue pehini a ree cals a istim anezân, hac a falle dezân e chomp-ze gantâ eno, a brometas er gra-ze ; mæs, evel ma neglige d’e ober, ar Sant en em resolvas d’en em retira d’e Gouent a Varceloon, etre pehini ha Majorq ez eus teir leo vor hac antercant. En em bresanti a reas evit ambarqui, mæs lavaret voe dezâ-en devoa difennet ar Roue e dremen. Ar Sant, leun a fizianç e Doue, o Veza gret sign ar Groas, a ledas e Vantel, var an dour, en em lequeas varnezàn, ha, dre un avel eürus, e voe rentet e c’huec’h heur amser en e Gouent. Ur Miracl quer bras, ha guelet gant quement a dud, a voe souden rapportet d’ar Roue, var speret pehini e reas quement a impression, ma lacaas urz neuse-souden er pez en devoa prometet d’ar Sant.\nErfin, er bloaz 1275, Sant Remon, oaget a naontec\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/80&oldid=134935 »


Dispac'h Mec'hiko - Wikipedia\n(Adkaset eus Dispac’h mec’hikan)\nMozaikenn poltriji eus ar revolución mexicana\nDispac'h Mec'hiko (Revolución mexicana en spagnoleg) zo un heuliad emsavadegoù, taolioù-stad, ha krogadoù brezel entre kostezennoù politikel, hag a c'hoarvezas en Mec'hiko entre 1910 ha 1920.\nOrin an dispac'h a gaver e saviad ar vro dindan Porfirio Diaz. Hennezh a oa ar vro dindan e dreid abaoe 1876.\nAn darvoudoù[kemmañ | kemmañ ar vammenn]\nStrakal a reas an traoù d'an 20 a viz Du 1910 gant galv Francisco I. Madero d'ar bobl d'en em sevel a-enep addilennidigezh ar jeneral Porfirio Díaz evel prezidant. Poan vras o doe an dispac'herien da gentañ, met trec'hadennoù a voe en hanternoz ha goude e korniadoù arall, e Morelos da gentañ-penn, ma edo Emiliano Zapata o stourm evit daskor an douaroù boutin preizhet gant ar berc'henned vras. A-benn ar fin e kuitaas Díaz ar galloud en Mae 1911.\nDisoc'h[kemmañ | kemmañ ar vammenn]\nAr reveulzi vec'hikan he doa degaset kalz kemmoù er gevredigezh. Da gentañ ar pennoù uhel Porfiriato o devoa kollet o galloud politikel met a oa chomet e penn an ekonomiezh. Ar renkadoù etre a oa kroget da vont e-barzh ar velestradurezh.\nEus un tu all an diforc'hioù etre bed ar maezioù ha bed ar c'hêrioù, an niver a vicherourien pe izili ar c'hlasoù etre a oa chomet damheñvel. Dispac'h Mec'hiko en devoa degaset gwelladennoù er c'hêrioù. Perc'hennerien vrasañ an douaroù war ar maez a oa aet da anneziñ e kêr evit tec'hout diouzh an dizurzhioù.\nAdtapet diwar « https://br.wikipedia.org/w/index.php?title=Dispac%27h_Mec%27hiko&oldid=1782874 »\nKemmoù diwezhañ degaset d'ar bajenn-mañ d'an 29 Gen 2018, da 16:36.


Kazh - Wikipedia\n(Adkaset eus Kazh doñv)\nAr c'hazh (liester kizhier), pe kazh doñv, a zo ul loen-ti doñvaet gant an dud a bell zo. Flour eo e vlevenn. Miaoual a ra ha rouzmouzat, pe lavarout a ra e bater. Brudet eo ar c'hizhier da logota. Kelinañ a ra ar gazhez.\n2.1 Perzhioù ar c'hazh\n2.6 Kundu sokial\n4 Lavaroù ha krennlavaroù\nUr bronneg bihan eo, ha kigdebrer, hag an hini anavezetañ eus ar c'hazheged. Renket e vez er c'herentiad Felidae hag en isspesad Felis silvestris catus p'eo bet e c'hourdad ar c'hazh gouez (Felis silvestris).\nBevañ a ra ar c'hazh nes-tre d'an den abaoe 3.500 vloaz d'an nebeutañ pa implije Henegiptiz kizhier a-leizh evit diwall o grignoloù diouzh al logod ha diouzh ar c'hrignerien all. Bremañ eo deuet ar c'hazh da vezañ al loen ti stankañ.\nEnrollet e vez lignezoù kizhier 'zo evit ma vefent disklêriet evel kizhier a-ouenn hag ar marilh a vez anvet ar pedigree (ger saozneg). Kenstrivadegoù etre perc'henned ha saverien-kizhier a vez aozet evit keñveriañ al loened ha dibab pere a zo an nesañ d'ar patrom termenet evit pep gouenn pe pep isgouenn. Koulskoude, nebeutoc'h eget 1% eus niver an holl gizhier a zo loened a-ouenn.\nRenket e vez ar c'hizhier all etre kizhier ti hir o blev ha kizhier ti berr o blev.\nPerzhioù ar c'hazh[kemmañ | kemmañ ar vammenn]\nPouez ur c'hazh a vez etre 2,5 ha 7 kilogramm (ral a wech en tu-hont da 10 ha betek 23 pa vezont dreistvaget). Bezañ dreistvaget n'eo ket mat evit yec'hed ar c'hazh hag en deus ezhomm bras da bleustriñ e gorf ha da gaout ur reol-voued aozet mat, dreist-holl pa vez miret ar c'hizhier er gêr. Ar c'hizhier bihanañ eo re ar ouenn treid-du (war-dro 2 gilogramm).\nPa vezont dalc'het e-barzh an tiez e c'hell ar c'hizhier bevañ e-pad 15-20 vloaz, hag anavezout a reer ur c'hazh hag en deus bet bevet betek 36 vloaz. Bevañ a ra pellikoc'h peurliesañ ar c'hizhier ti pa ne vezont ket aotreet da vont er-maez (izelaet eo an arvar diwar emgannoù ha gwallzarvoudoù) hag ivez pa vezont difrouezhet (kizhier-mamm) pe spazhet (targizhier). An oberatadennoù-se a zigresk ar riskloù krign-bev eus ar c'helloù pe ar vierezoù. Ar c'hizhier-mamm a c'hell chom hep tapout krign-bev en o bronnoù pa vezont difrouezhet a-raok kasha pe kaout ar c'hentañ klodad. Bevañ a ra ar c'hizhier dizoñv (deuet da vezañ gouez en-dro) war-dro daou vloaz (keidenn) pe nebeutoc'h peurliesañ (nemet paa vez graet war o zro gant tud a-youl-vat, evel e Roma).\nAn darnvuiañ eus ar c'hizhier o deus divskouarn sonn ha rouez eo an divskouarn pleget evel m'o deus ar chas. Pa vez fuloret pe spontet e kas ar c'hazh e zivskouarn en a-dreñv en ur grozal pe en ur bufal. E pep skouarn ez eus 32 gigenn hag e c'hell bezañ fiñvet ar skouarn hec'h-unan.\nEvit mirout o energiezh e kousk ar c'hizhier muioc'h eget meur a loen ha mui-oc'h-mui en o buhez. Keitat an eurioù kousket bemdez a zo 13 pe 14, met 12 pe 16 ivez. A-wechoù ez a betek 20 eur diwar 24.\nGwrezverk normal e gorf a zo 39 pe 40 derez Celsius (37 evit an dud).\nKredet e vez eo gouest ar c'hazh da bradañ bewech war e bavioù met n'eo ket gwir e pep degouezh. Gwir eo koulskoude e c'hell ar c'hazh, p'emañ o kouezhañ, lakaat e gorf da weañ dre dastaol. Dont a ra eus e varregezh evit lakaat e gorf gwevn war e gempouez. Kavet e vez unan eus an abegoù e-barzh e livenn-gein 60 mell enni (34 hepken evit an Den). Gant-se e c'hell al loen ober ur c'hamm don gant e c'hein.\nAr c'hazh, an dremedal hag ar jirafenn eo ar pevarzroadeged nemeto a c'hell keflusk pavioù ur gostezenn asambles (hag an hini all goude). Pa vez kaoz eus ar c'hezeg a lakaer d'ober evel-se dre ar pleustriñ e vez graet ar paz-inkane eus al lusk-se. E-touez al loened doñv n'eus nemet ar c'hizhier hag a vale war o bizied (evit-se e vezont anvet digitigradioù).\nLagad ur c'hazh.\nKazh o tebriñ ul logodenn.\nGweled[kemmañ | kemmañ ar vammenn]\nMat-tre eo gweled ar c'hizhier e-pad an deiz, met dibar eo ar gweled e-pad an noz ivez. Pa vez skedus ar gouloù e teu an iris da vezañ ur faout moan-tre evit diwall ouzh ar retina a resev re a c'houloù, ken e vez strishaet tachenn ar gweled. Bez' e c'hell ar c'hizhier gwelout pa vez nebeut-tre a c'houloù p'o deus e-barzh al lagad un organ ispisial anvet an tapetum lucidum. Evel an darn-vuiañ eus ar breizherien, e wel o daoulagad war-eeun asambles ha diouzh-se n'eo ket mat ar gweled war ar c'hostezioù. N'o deus ket ar c'hizhier ur gweled aes gant an tri liv : pa sellont pell e teuz al livioù en o daoulagad.\nSelaou[kemmañ | kemmañ ar vammenn]\nC'hwesha[kemmañ | kemmañ ar vammenn]\nBarregezh war ar c'hwesha a zo 14 gwech brasoc'h eget hini an Den, rak div wech muioc'h a gelliged santus zo e fri ar c'hizhier ken e c'hellont santout traoù na vezont ket santet gant an dud.\nMourroù[kemmañ | kemmañ ar vammenn]\nKundu sokial[kemmañ | kemmañ ar vammenn]\nYec'hedoniezh[kemmañ | kemmañ ar vammenn]\nMafia[kemmañ | kemmañ ar vammenn]\nKizhier a vez implijet gant mafia Sikilia da lakaat tan er c'hoadoù .\nAl logodenn n'he deus nemet un toull Zo boued d'ar c'hazh abred\nAr c'hazh a vourr o logota Hag ar c'hi o koulineta\nAr c'hi hag ar c'hazh Mignoned warc'hoazh\nAr ouenn a denn : Diwar gi ne vez ket kazh Diwar logod ne vez ket razh\nDa bep hini e vlaz Logod d'ar c'hazh Eskern d'ar chas\nDiwar gi, ki ; diwar gazh, kazh ; Diwar logodenn ne vez ket a razh\nBiskoazh kemend-all ! Lonket ar c'hazh gant ar c'hig-sall !\nKazh maneget n’eo ket mat da logota\nKazhig a vale a lip e bav An hini a chom e-kichen an tan A chom da viaoual gant an naon\nKazh skaotet En devez aon rak dour bervet\nKi besk ha kazh diskouarnet N'int mat nemet da zebriñ boued\nN'eo ket ret kaout skeul d'ar c'hazh Evit pakañ logod pe razh\nNe vez anavezet ur c'hazh ken na vez kerzhet war e lost\nPa vez ar c’hazh tost d’al laezh e oar lipat an dienn\nPa vez moan ar gazhez E vez sur eus he bloavezh\nPa zeu ar c’hizhier d’an haleg Echu d’ar goañv kalet\nP’en devez un den ur c’hazh da foetañ, koulz eo e foetañ diouzhtu\nTeod ar c'hi zo medisinour Teod ar c'hazh zo treitour\nUn dra ha na vez bet gwelet biskoazh Eo un neizh logod e skouarn ur c'hazh\nUr c'hazh buan n'eo ket mat da logota\nUr c'hi meret, hanter savet Ur c'hazh meret, hanter lazhet\nUr c’hozh kazh a gar logod yaouank\nkazh-dour, anv all an dourgi\nkazh-faou, kazh-koad, kazh-pin, anv all ar gwiñver\nkazh-mor, kazh-rous, anvioù all d'ar vorc'hast\nkazh-prad, anv all ar c'hoz\nSellit ouzh ar ger Kazh er\nAdtapet diwar « https://br.wikipedia.org/w/index.php?title=Kazh&oldid=1848605 »


Bredelfennouriezh | A ! Lenn...\nCategory Archives: Bredelfennouriezh\nOber un evezhiadenn\t| tags: Demian, Detlef, Emil, Herman, Hesse, Karthaus, Sinkler\t| posted in Alamaneg, Bredelfennouriezh, Esperanteg, Lennegezh evit ar re yaouank (yezhoù all), Prederouriezh, Psikologiezh, Romantoù\nOber un evezhiadenn\t| tags: Claude, inceste, incestuel, Paul, Racamier\t| posted in Bredelfennouriezh, Galleg ha bet lakaet e galleg, Psikologiezh, Skridoù-esae\n2 Evezhiadenn\t| tags: Despentes, King, Kong, théorie, Virginie\t| posted in Bredelfennouriezh, Buhezskridoù, Galleg ha bet lakaet e galleg, Psikologiezh, Skridoù-esae, Sokiologiezh\nCinq leçons sur la psychanalyse ha Contribution à l’histoire du mouvement psychanalytique, Sigmund Freud, Aostria (1909 ha 1914)\nGant al levr-mañ em boa c’hoant da zizoloiñ tezennoù Freud drezañ e-unan. Un dibab avizet : displegañ a ra er pemp kentel-se ar pep retañ hag ar pep anatañ eus ar bredelfennerezh da dud ne ouezont ket petra eo.\nSkrivet mat eo ha dedennus, daoust ma ne vije ket dizoloet kalz tra e gwirionez, gant an intret m’eo ar bed a-vremañ eus soñjoù Freud. Souezhet on bet gant ton an testennoù, buhezek, aes da lenn ha plijus, enno skouerioù farsus zoken. Kinniget eo an traoù en un doare lennegel ha skiantel war un dro : santout a reer eo frammet ar soñjoù. Seurt komz-plaen zo aet er-maez diouzh ar c’hiz evit an danvezioù skiantel a gav din, hag e gwirionez e rae diouer din e fin ar pennadoù ur seurt berrdres, ur c’hinnig dre boentoù, evit renkañ ha strollañ aesoc’h an elfennoù nevez em eñvor. Netra normaloc’h, pa oa an testennoù-se danvez kaozeadennoù dirak saliadoù.\nNe oa ket ken brav an eil lodenn, skrivet e 1914, o sklaeraat an hentoù lies bet kemeret gant ar bredelfennerezh e penn kentañ, ha, dreist-holl, o resteurel da Gaezar ar pezh oa dezhañ, ha da Freud kemend-all. An emsav bredelfennel a zouge en e greiz egin e zispac’h ‘toare. Met n’eo ket dudius-meurbet gwelet an dud o sachañ pep hini diouzh e du… da virout d’ar studierien war an danvez marteze ? N’eo ket evit kement-se e oa diaesoc’h da lenn. Enouüs, ne lavaran ket.\nIntereset on bet gant personelezh Freud, a laosk da vezañ gwelet en e skridoù.\nUn higenn eta, d’al lenner da vont pelloc’h ganti : hag e rin.\n5 Evezhiadenn\t| posted in Bredelfennouriezh, Buhezskridoù, Galleg ha bet lakaet e galleg, Levrioù didaktik, Psikologiezh, Skridoù-esae, Studiadennoù\nPilgrim, Timothy Findley, bro-Ganada (1999)\nUn dizoloadenn eo bet ar romant 800 pajenn bennak-se lec’h m’en em gaver, evel e-barzh Noire, la neige, gant ur bern tud a zo bet anezho da vat, an hini pouezusañ o vezañ Carl-Gustav Jung en e en-dro familh ha labour. Pal ar romant ne oa ket kontañ buhez Jung koulskoude, hini ur c’hlañvour eus e glinikenn ne lavaran ket. Hennezh a ziskouez na vezañ ket gouest da vervel daoust m’en dije klasket meur a wezh en em zistrujañ. Savboent hag eñvorennoù un den divarvel a lakaer da foll hon eus eus un tu, ha savboent ar vredonourien a ra war e dro, rannet etrezo dre o c’hredennoù a-fed labour. Ma teuio a-benn Pilgrim da nijal kuit eus e doullbac’hioù diabarzh ha diavaez, eo ar c’hontrol a c’hoarvez da Jung a riskl tamm-ha-tamm war-zu an diwaskadenn hag ar follentez en ur lakaat en arvar e familh hag e vrud-labour.\nM’eo ken gwallzedennus eo da gentañ tout en abeg m’eo skrivet brav, hep re a ardoù met savet en un doare luziet a-walc’h evit derc’hel digor spered al lenner penn-da-benn. Furchet don eo bet psikologiezh ar penndudennoù met dedennus eo ar romant abalamour d’an dud a eil renk ivez, mitizhien, klañvourien all o deus ivez ur vuhez dezho o-unan. Hep na laerfent ar plasoù kentañ er romant e anavezer mat anezho hag e kendruezer pe trider ganto : kalz a ampartiz a ziskouez a-berzh ar skrivagner.\nPlijet on bet kalz ivez dre ma n’eo ket temoù chaoket ha dichaoket a vez dornataet gant ar romant-mañ, dre hini ar beurbadelezh : peseurt ster reiñ d’ur vuhez ne baouezo morse ? ha pa vez anv eus karantez, eo diwar-benn an dremmoù liesseurt a c’hell kemer e-barzh ur c’houblad kozh pe diwar-benn karantezioù doujus ne c’hellont ket bezañ kaset da benn. Pa vez anv eus mignoniezh n’eo ket darempredoù klasel c’hoazh, mignoniezhioù mut, a vank atav un displegadenn bennak dezho… Evit iskis m’eo ar romant e chom dre se gwall zenel ha “posubl”.\nUr pezh-mell lennadenn hag a dalv ar boan bezañ kroget hag echuet.\n2 Evezhiadenn\t| tags: Findley, Pilgrim, Timothy\t| posted in Bredelfennouriezh, Psikologiezh, Romantoù\nPar dibar, Yann Fulub Dupuy (2006)\nUnan eus va levrioù brezhoneg muiañ-karet eo.\nDa gentañ e kav din en deus kalz a galon Yann Fulub Dupuy o vezañ skrivet an testeni-se en hor yezh (seul vihan ar bed, seul dost an enebourien…).\nDa eil e kav din eo ur skrid pouezus, un tammig a familh gant hini Jean-Yves Broudic Diyezh : ar pezh a ra Yann-Fulub Dupuy “luskoù an ene” pe “buhez vredel an unan” dioutañ. Kavout a ra din e tegas un dra bennak pouezus en hol lennegezh.\nD’an trede e plij din peogwir e welan ennañ heñvelidigezhioù gant va istor din-me hag on bet fromet meur a wezh en ur lenn anezhañ.\nRannañ a ran ivez gant ar skrivagner ar soñjoù a eztaol er VIvet pennad, diwar-benn ar brezhoneg hag an tuadur revel. Erru e oan d’ar memes soñjoù nemet ne oa ket diwar-benn an heñvelreviaded nemeto, diwar-benn an holl dud o tont eus ur minorelezh bennak ne lavaran ket. Deuet e oan da soñjal an dra-se peogwir em boa klasket e-pad bloavezhioù ha bloavezhioù perak e oa peg ar c’hoant ennon da zeskiñ brezhoneg, ha ne gaven respont ebet… betek un 10 vloaz bennak goude bezañ kroget. Me em boa liammet se, evidon, ouzh an desevel em eus bet, hag a oa unan a stourm : a-enep ar grem nukleel, ar boued chimik, an direizhderioù a bep seurt a c’hell bezañ er bed ! Pa oan krennardez ha betek penn kentañ va oad gour em boa ur vuhez eus ar re voutinañ, ha neuze em eus bet c’hoant da adkavout ar spered stourm-se, da vont da vanifestiñ, d’en em gannañ gant tud all. Goude-se eo un afer degouezhioù… Souezhet on bet eta oc’h adkavout ar memes soñj, tamm-pe-damm, e-barzh. Ha sur on ez eus muioc’h a dud eget na greder o teskiñ brezhoneg evit abegoù a seurt-se.\nMe gav brav yezh Yann-Fulub Dupuy daoust ma vije diaes da lenn gouez da dud ‘zo. Ne verzan ket an dra-se, me soñj din eo dre m’em eus heuliet ur bern kentelioù gantañ ! Ur yezh resis ha barzhoniel eo. N’hellan nemet stouiñ dirak an oberenn-se a gavan dibar.\n1 Evezhiadenn\t| tags: Dibar, dupuy, Fulub, Par, Yann\t| posted in Bredelfennouriezh, Brezhoneg, Buhezskridoù, Psikologiezh\nDernières nouvelles du monde, Anthony Burgess, Amerika (1984)\nKavout a ra din eo Anthony Burgess ur skrivagner dedennus. Koulskoude, ne ouezan ket re peseurt ster reiñ d’e romant Dernières nouvelles du monde, n’eo ket keleier fresk a zo anv anezho met keleier diwezhañ ar bed. Diheñchet on bet gant ar fed e tremen ar romant e tri frantad disheñvel : tro 1917 (pa vez anv eus Trotski), tro 1938 (pa vez anv eus Freud) hag en amzer da zont evit ar peurrest. Ur romant skiant-faltazi eo en ur mod, unan em eus lennet linennoù bras e itrik n’eus ket gwall bell ‘zo e-barzh ul levr (truezek) gant Bernard Werber Le papillon des étoiles : an douar zo o vevañ e zeiziadoù diwezhañ ; un dornad tud a sav un egorlestr evit saveteiñ bruzhunoù eus an denelezh. Dont a ra en-dro Anthony Burgess war buhez daou zen en deus kavet pouezus er c’hantved diwezhañ, hag adskrivañ pe hiraat o buhez evit m’o dije amzer d’en em soñjal war ar pezh o deus degaset d’an denelezh. Dedennus tre em eus kavet ar pezh a selle ouzh Freud, e-keñver Trotski a anavezen nebeutoc’h ‘m eus bet poan o terc’hel krog pa veze anv anezhañ. Donezonet eo Anthony Burgess evit deskrivañ fin ar bed ha pajennoù brav-tre zo deuet gantañ war ar sujed-se. Dont a ra a-benn an egorlestr da nijal kuit a-raok ma vije pulluc’het an douar. Ur goude-skrid a echu al levr : daou remziad war-lerc’h emañ bugale-vihan an dornad tud kentañ o vevañ e bourzh an egorlestr atav, ne sellont nemet ouzh o amzer-vremañ hag an holl draoù a gavemp ken pouezus (en o zouez Freud, Trotski ha dizouarañ an egorlestr) zo distummet ha prest da vont diwar-wel en o speredoù. Ul lamm-chouk-e-benn a ra Anthony Burgess gant ar fin-se, evel pa lavarfe d’al lenner hegredik ma oamp : graet ‘m eus goap ouzhoc’h, ne oa netra da dennañ eus se, kollet ho peus ho amzer. Iskis a levr eta. Bet em eus bet plijadur oc’h adkavout stil Burgess Orange mécanique (ne skriv ket atav gant ar memes ton), un doare da gemer al lenner da dest evel pa vije un termaji o kinnig ur pezh-c’hoari, gwelet vez o sachañ war fiselennoù e dudennoù evit o lakaat da vont en-dro. Komz a ra lod eus an tudennoù gant gerioù pinvidik ijinet gant ar skrivagner (barrek kenañ e oa war an dra-se : gouzout a rit eo eñ en deus ijinet ar yezh “ragistorel” a ra tud ar film La guerre du feu ganti ?). Koulskoude em eus kavet hir ma amzer a-wezhioù ; alies e vez torret al lusk (a-ratozh) gant cheñchamantoù pennadoù (ha prantadoù istorel) met ivez gant kanaouennoù a gomz kalz e dudennoù drezo ; ha skuizhus e kavan an doare m’en deus da zeskrivañ oberoù e dudennoù evel pa vije leurenner ur pezh-c’hoari. Reiñ a ra d’en em soñjal, sklaer, met pas atav da veajiñ. D’an nebeutañ eo ul levr a zo boued ennañ ha n’on ket sur da vezañ graet tro e binvidigezhioù.\nOber un evezhiadenn\t| tags: Burgess, dernières, monde, nouvelles\t| posted in Bredelfennouriezh, Galleg ha bet lakaet e galleg, Romantoù, Skiant-faltazi\nDiyezh, Jean-Yves Broudic (1993)\nUl levrig iskis ha dibar eo hennezh, skoet on bet o lenn anezhañ. Ar skrivagner a gont penaos en deus bevet an troc’h, ar fed da vezañ bet desavet gant e dud e galleg pa oa o yezh-vamm ar brezhoneg. Ne gont ket dre “me” avat, implijout a ra an trede gour unan evel pa vije distag dioutañ e-unan, o sellet outañ eus a-bell : unan eus efedoù an desevel yezhel iskis-se. Kalz muioc’h a bouez a ro an trede gour unan-se d’e skrid eget p’en dije skrivet dre me, peogwir e c’hell pep hini en em anavezout en un istor zo bet bevet gant kalz a dud, n’eo ket hini un hinienn.\nN’eus ket a volontez en em ziskouez, en em lakaat da skouer : tennañ a ra muioc’h d’ur griadenn eget d’ur pennad-kaoz.\nAr skritur zo brav, noazh, soutil ha modern ; savet mat eo bet ar vaketenn p’eo bet laosket plas da lec’hioù gwenn evel kement a draoù n’heller ket lavaret. Enkrezus eo da lenn, ha war un dro e ra vad.\nEvidon, bet desavet e galleg gant gallegerien a-vihanig, e vez lennet ha resevet al levr evel m’emañ met treuzkaset war ul live all ouzhpenn. N’hellan ket herzel ouzh pegañ va istor-me war hini ar penndudenn. Peseurt reuz a c’hell degas ar fed e tesavfemp ni, brezhonegerien arnevez, hor bugale en ur yezh n’eo ket hon hini gentañ ? N’eo ket ur gwall afer komz div yezh ouzh ar vugale, pezh zo grevus eo en em rediañ da gomz outo / ganto en ur yezh ne vestroniomp ket a-walc’h evit leuskel hor holl santimantoù da dremen drezi. Amjestr a-walc’h eo an darempredoù etre ar boudoù denel en o yezh-vamm dija… Gouzout a reomp ar reuz a zigas desevel ar vugale e mod-se, a-walc’h a destoù zo bet er c’hantved diwezhañ, Diyezh zo unan anezho ; koulskoude e talc’homp da aberzhiñ hor bugale a volontez vat. M’en dare perak ne vez ket digoret un diviz sirius war ar sujed-se. Betek-henn em eus bet ar santimant ne oa ket politically correct lakaat ar gaoz war se.\nOber un evezhiadenn\t| tags: Broudic, Diyezh, Jean-Yves\t| posted in Bredelfennouriezh, Brezhoneg, Buhezskridoù, Sokiologiezh


Adultes - Ofis Publik ar Brezhoneg\n> En em stummañ\nMeur a zoare da zeskiñ brezhoneg\nAr skoaziadoù arc'hant\nStummañ an oadourien zo eus ar pep pouezusañ evit reiñ lañs d'ar brezhoneg er gevredigezh.\nEmdroadur ar c'hentelioù-noz er frammoù a-vicher Evolution des effectifs des organimes professionnels\nEmdroadur ar c'hentelioù-noz\nAn 10 kêr gentañ\nAr c'hentelioù war al lec'h-labour\nAr c'hinnig dre gumun e 2003 L'offre par commune en 2003\nAr c'hinnig dre gumun e 2013 L'offre par commune en 2013\nAr stajoù hir e 2003\nAr stajoù hir e 2013\nAn niver a ziplomidi DBY\nAn niver a dud enskrivet war EduBreizh\nBep bloaz e vez ouzhpenn 3000 a oadourien o teskiñ brezhoneg, evit o flijadur dezho pe da-geñver ur stummadur micherel.\nMeur a zoare zo d'en ober e 150 kumun eus ar 5 departamant, eus ar c'hentelioù-noz sizhuniek betek ar stummadurioù d'an daoulamm e-pad 6 pe 9 miz, anez ankouaat ar stajoù e-pad ur sizhun pe un dibenn-sizhun. Gallout a reer ivez deskiñ brezhoneg dre lizher pe dre Internet (Pellgelenn hiniennekaet pe Kentelioù enlinenn).\nGant aozadurioù zo e vez kinniget obererezhioù e brezhoneg da vont da-heul ar c'hentelioù roet ganto : prezegennoù, atalieroù kaozeal, baleadennoù, obererezhioù troet war ar sport pe ar sevenadur. Ur 600 bennak a oadourien vrezhonek nevez en em gav bep bloaz gant fin ar stummadurioù-se ha mont a reont evel-se da vrezhonegerien da vat.\nBez' ez eus meur a seurt skoaziadoù arc'hant da sikour an oadourien da zeskiñ brezhoneg. Evit ar stajoù berr pe ar c'hentelioù-noz e c'hall ar c'hopridi implijout an eurioù stummadur da-geñver ar Gwir Hiniennel d'ar Stummañ (GHS) pe ar Gont Stummañ Personel (KSP) pa baeont ur skodenn evitañ bep bloaz. Gallout a reer ivez lakaat ar c'hentelioù e-barzh steuñv stummañ an embregerezh.\nEvit ur stummadur hir ez eus droed da c'houlenn un Ehan Hiniennel Stummañ (CIF), ha gallout a ra ar glaskerien labour goulenn skoazell digant Rannvro Breizh. A-hend-all eo bet diazezet ar stignad skoazell DESK (adalek 2500€ betek 3000€) evit an dud a zo e-sell da vont da gelenn brezhoneg pe e brezhoneg. Ar studierien a zo enskrivet e Master a c'hell goulenn ar sikour Skoazell.\nGallout a reer gouzout hiroc'h gant an Ofis publik (0820 20 23 20) pe gant ar c'hevread Deskiñ d'an oadourien, a zo bodet ennañ an aozadurioù hag a ginnig kentelioù d'an oadourien.


Ostatnie życzenie - Wikipedia\nGeralt z Rivii, pe Geralt de Rivia, haroz Ostatnie życzenie\nOstatnie życzenie (Ar c'hoant diwezhañ) zo un dastumad danevelloù polonek gant Andrzej Sapkowski en 1993. Unan all zo war e lerc'h, Miecz przeznaczenia ( Kleze an Tonkad), a-raok stagañ gant heuliad kurioù Geralt z Rivii (Geralt de Rivia). Troet eo bet an oberennoù e meur a yezh.\nAn istorioù berr[kemmañ | kemmañ ar vammenn]\nAdda ar Gwenn, merc'h d'ar roue Foltest eus Temeria hag e c'hoar Adda, a oa bet disklêriet aet da Anaon gant he vamm pa voe gwiloudet. 7 bloaz war-lerc'h e oa he distroet gant stumm ur strige dre ur mallozh awenet pe gant mamm Foltest pe gant un noblañs uhel anvet Ostrit. Bep noz pa vez kann al loar e tihun Adaa hag e dec'h diouzh he arched evit mont da zebriñ tud bev. Geralt a Rivii a-sav a-du gant goulenn sikour ar roue hag a glasko dieubiñ ar briñsez diouzh ar mallozh a-enep ur sammad a 3000 orin.\nDre an istor verr-se e vez degaset an dudenn bennañ Geral a Rivii ha tresoù pennañ an dudenn: ur gopr-soudard gant donezhonoù dreistordinal; un den dedennet gant an arcahtn met gant ur c'hod a enor.\nAdtapet diwar « https://br.wikipedia.org/w/index.php?title=Ostatnie_życzenie&oldid=1733923 »\nKemmoù diwezhañ degaset d'ar bajenn-mañ d'an 8 Gen 2017, da 21:20.


La Bretagne : économie, région\nFedoù ha sifroù\nUn identelezh gant kemmoù bras !\nSouezhusat Breizh ! Gallout a ra diskouez war un dro ez eus ur vro ouez ha plijus anezhi, digor da levezonoù a bep seurt. Seblantout a ra bezañ stag-mat ouzh he hengounioù ha lakaat a ra ur bed a ijin war wel. Diskouez a ra, war a seblant, bezañ gwriziennet-mat er warremm ha krediñ a ra en he hunvreoù. He sevenidigezhioù , eus ar c’hestell-kreñv d’an  teknologiezhioù nevez, a brou kement-se. He zud, eus Surcouf da François Pinault, a...\nSouezhusat Breizh ! Gallout a ra diskouez war un dro ez eus ur vro ouez ha plijus anezhi, digor da levezonoù a bep seurt. Seblantout a ra bezañ stag-mat ouzh he hengounioù ha lakaat a ra ur bed a ijin war wel. Diskouez a ra, war a seblant, bezañ gwriziennet-mat er warremm ha krediñ a ra en he hunvreoù. He sevenidigezhioù , eus ar c’hestell-kreñv d’an&nbsp; teknologiezhioù nevez, a brou kement-se. He zud, eus Surcouf da François Pinault, a ziskouez an dra-se.\nMuioc'h a skrid\nBreizh zo anezhi ur vro hoalus-kenañ d’ar galon ha kement-se a zegas dezhi peadra da sachañ tud daveti war dachenn an armerzh hag an touristerezh. Ar 1añ rannvro eo evit a sell ouzh ar chomadennoù war vord ar mor evit ar Frañzisien hag evit an obererezhioù merdeiñ. Tud donezonet-kaer ijinus o deus lakaet ar Festival Etrekeltiek hag an Erer Kozh da dreiñ e darvoudoù bras.\nTroet war-zu an avantur\nSurcouf, Karter, ar besketaerien a yae d’an Douar-nevez, ar varc’hadourien lien, o deus diskouezet abaoe pell e oa Breizhiz foeterien-vro ha gwastadourien. Deuet eo da vezañ un avantur denel ha greantel pa oa bet krouet ar metro gant Fulgence Bienvenüe e Pariz, p’o doa roet Vincent Bollore pe François Pinault un lañs nevez d’o obererezhioù kentañ (ar paper hag ar c’hoad).\nWar roudoù ar vartoloded, Breizh zo an 3e rannvro eus Frañs evit a sell ouzh an obererezh merdeiñ. Diazezet war an neveziñ eo he gennad merdeiñ, awenet gant Tabarly, Kersaozon, hag un toullad merdeerien hep o far.\nUr sevenadur rannet evit ober berzh\nAr chemed giz gwechall en deus emdroet evit dont a-benn da zerc’hel ar roll pennañ. Breizh zo er penn a-raok a-fet gounezerezh, pesketaerezh, magerezh-kregin, gounezvouederezh. Kas a ra ar vichereien an traoù war-raok asambles hag en em gavout a reont er c’hevelourioù pe tro-dro d’ar c’hounezoniourien a dalvoudeka ar produerezhioù. Evel-se eo e vez kaset war-raok ar « bio » pe ar meskl gant labelioù AOK (anvadurioù orin kontrollet). Gant ar memes spered eo bet krouet ar merk « Produet e Breizh » evit lakaat war wel ar pezh a vez produet er vro.\nEus ar bezhin d’ar mikroprosesor\nBreizh zo er penn a-raok a-fet an teknologiezhioù blein abaoe 1959. Dleet eo kement-se, moarvat, da live skol mat-kenañ ar skolidi hag ar skolveuridi zo skoliataet enni ! Gant ur rouedad embregerezhioù e c’hall ar rannvro bezañ ar pol broadel 1añ er pellgehenterezh (goude Enez-Frañs). 4 fol kevezusted zo enni, evit teknologiezhioù ar c’helaouiñ, ar mor, ar gounezvouederezh hag ar c’hirri. Lañs he deus er vevdeknologiezh vor, ar gwezelerezh glas ha gwer”.\nPerak ez eus sivi e Plougastell ?\nSkouerius eo istor ar sivi e Plougastell : gant an ergerzhour Amédée Frézier e oant bet degaset eus Chile war-dro 1740, gant liorzh louzawouriezh Brest e vez roet harp d’o gounit, gant an hent-houarn Pariz-Brest e vez roet an tu da ziorren anezho, gant ar modoù produiñ a ijin hag ur ouenn nevez, Freizh hec’h anv, ez eus bet roet lañs d’ar gounezadoù sivi en-dro.


Pajenn:Dizanv - Ar c’henta Miz Mari, 1868.djvu/165 - Wikimammenn\nPajenn:Dizanv - Ar c’henta Miz Mari, 1868.djvu/165\nur scuer a zantelez. Mes peini oa ar seurt devotion tosta d’e galon ? Evit doare, e ranke beza an devosion da zonjal devod e glac’har ac e poaniou ar Verc’hez var an douar ; rac, pa velas diraza reizou ar maro, dre ma tostee da vont dindan countell ar bourreo, e oe cleved o lavaret ar bedenn canvauz, pedenn an Itron Varia a druez, ar Stabat, e brezonec, en doare m’ema e Levr ar Briz : Mam Jesus a vouele doureg eharz ar Groaz gant e regret p’er guele outi staged. Setu petra a ree deza discuez un eveleb joa dirag ar maro, ec’hiz pa velse ar Baradoz diouz-tu en tu all.\nAn aotrou ’n Abasq a oa ganed e Keraïgnen, e Kerlouan, ar 25 o C’henver 1752. Prest atao da vont eleac’h ma vise vad da ober, ez eas, cuzed var eur c’harrad colo, eus Kerenez d’ar Viniec, e Guisseni. Ac’hano e teuas da gaout an Aotrou\nAdtapet diwar « https://br.wikisource.org/w/index.php?title=Pajenn:Dizanv_-_Ar_c’henta_Miz_Mari,_1868.djvu/165&oldid=124553 »


Pajenn:Le Gonidec - Bibl Santel pe Levr ar Skritur Sakr, eil levr.djvu/317 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/317\n22. Brézéliou all Judas, hé ôberiou kaer, hag hé galouniez vrâz n’in̄t két bét diskrivet aman̄ ; râk ré a oa anézhô.\n23. Hôgen chétu pétrâ a c’hoarvézaz : goudé ma oé marô Judas, ar ré fallagr en em ziskouézaz a bép tû é brô Israel, hag ann holl wall dud a zavaz.\n24. Enn deisiou-zé é c’hoarvézaz eunn naounégez vrâz, hag ar vrô holl gan̄d hé holl dud en em rôaz da Vakkides.\n25. Ha Bakkides a zilennaz tud fallagr, hag hô lékéaz da rénerien war ar vrô.\n26. Hag hî a glaské hag a c’houilié miñouned Judas, hag hô c’hasé da Vakkides, péhini en em ven̄jé war-n-ézhô, hag a réa goab anézhô.\n27. Eunn en̄krez brâz a c’hoarvézaz enn Israel, ével na oa két bét gwélet abaoé ann amzer é péhini na wéled mui a brofed enn Israel.\n28. Neûzé holl viñouned Judas en em strollaz, hag a lavaraz da Jonatas :\n29. Abaoé ma eo marô Judas da vreûr, n’eo bét kavet dén é-béd hén̄vel out-han̄, évit kerzout a-éneb Bakkides, hag énébourien all hor pobl.\n30. Râk-sé é tilennomp ac’hanod hiriô, évit béza da brin̄s d’é-omp enn hé léac’h, ha da zug enn hon holl vrézéliou.\n31. Neûzé éta é kéméraz Jonatas ar brin̄sélez, hag é savaz é léac’h Judas hé vreûr.\n32. Bakkides ô véza klevet méneg eûz a gémen̄t-sé, a glaské ann tû d’hé laza.\n33. Jonatas ha Simon hé vreûr, hag ar ré holl a oa gan̄t-hô ô véza klevet kémen̄t-sé a dec’haz é distrô Tékua, hag a arzaôaz war-harz doureier lenn Asfar.\n34. Pa wélaz Bakkides kémen̄t-sé é teûaz hé-unan, gan̄d hé holl armé, é deiz ar sabbat, enn tu all d’ar Jourdan.\n35. Neûzé Jonatas a gasaz hé vreûr péhini a oa dûg war ar bobl, évit pédi ann Nabutéed, a oa miñouned d’ézhan̄, da bresta d’ézhô hô finviou a vrézel a oa brâz-meurbéd.\n36. Hogen mipien Jambri a iéaz er-méaz eûz a Vadaba, hag a géméraz Iann, ha kémen̄d en doa, hag hé c’hasaz gan̄t-hô.\n37. Goudé-zé é oé rôet da anaout da Jonatas ha da Zimon hé vreûr, pénaoz mipien Jambri a réa eunn eûreud brâz, hag é kasen̄t gan̄d eur fougé brâz eûz a Vadaba, eur plac’h nevez a oa merc’h da unan eûz ar brin̄sed brasa eûz a Ganaan.\n38. Neûzé é teûaz koun d’ézhô eûz a c’hoad Iann hô breûr : hag hî a biñaz, hag a iéaz da guza adré eur ménez.\n39. Hag hî a zavaz hô daoulagad, hag a wélaz eur c’héflusk hag eur fougé brâz. Ar goâz-nevez a zeûé gan̄d hé viñouned hag hé géren̄t, da ziambrouga ar plac’h nevez diouc’h son ann taboulinou ha binviou all, ha gan̄t-han̄ kalz a vrézélidi.\n40. Tûd Jonatas a zavaz eûz hô spi, hag en em daolaz war-n-ézhô : hag eul lôd brâz a oé lazet ; hag ar ré all a dec’haz war ar ménésiou, ô lézel hô holl zibourc’hou gan̄d tûd Jonatas.\n41. Ével-sé ann eûreûd a oé trôet é kan̄v, hag ar c’hân é iouc’hadennou.\n42. Hag hî a ven̄jaz goâd hô breûr, hag a zistrôaz war aod ar Jourdan.\n43. Bakkides ô véza klevet kémen̄t-sé, a zeûaz gan̄d eunn armé vrâz é deiz ar sabbat bétég aod ar Jourdan.\n44. Hôgen Jonatas a lavaraz d’hé dûd : Savomp ha stourmomp oud hon énébourien : râk né két hiriô ével déac’h ha derc’hen̄d-déac’h :\n45. Râk chétu ann énébourien rag-énep d’é-omp, dour ar Jourdan hag ar gwerniou adré d’é-omp, hag ar c’hoat a bép tû : na hellomp trei a dû é-béd.\n46. Bréma éta garmit étrézég ann én̄v, évit ma viot dieûbet eûz a zaouarn hoc’h énébourien : hag é oé rôet ann emgann.\n47. Jonatas a astennaz hé zourn évit skei gan̄t Bakkides ; hôgen hé-man̄ a argilaz.\n48. Neûzé Jonatas, hag ar ré a oa gan̄t-han̄ en em daolaz er Jourdan, hag a dreûzaz ar ster dira-z-hô.\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/317&oldid=163859 »\nKemmoù diwezhañ degaset d'ar bajenn-mañ d'an 29 Eos 2020, da 15:12.


Lluís Llach e 2006\nLluís Llach i Grande (distaget [ʎuˈiz ˈʎak] e katalaneg), ganet d’ar 7 a viz Mae 1948 e Girona, e Katalonia, zo ur c’haner hag ur soner katalan.\nBevet en en deus e vugaleaj e Verges, ur gêriadennig e komark ar Baix Empordà, war lez an Ter.\nBez’ eo unan eus kanerien anavezetañ ar rummad anvet Nova cançó (Kan nevez), ul luskad sonerien ha kanerien a oa bet o kanañ e katalaneg da vare diktatouriezh Francisco Franco, en un amzer eta ma oa berzet yezh ha sevenadur Katalonia. E ganaouenn anavezetañ L'Estaca zo diwar-benn ur peul brein hag a glasker lakaat da gouezhañ, ur skeudenn sklaer a-walc’h eus ar renad politikel. Rankout a reas Lluís Llach kuitaat e vro e-pad ur pennad, evel ma reas meur a ganer hag a arzour all eus Spagn en amzer-se, ha bevañ a reas en harlu, e Pariz e-pad ur pennad; betek marv an diktatour.\nSkrivañ e ganaouennoù en deus graet Lluís Llach hag emdroet eo e skridoù, adalek an deroù betek ar bloavezhioù 2000. E-unan en deus desket seniñ gitar. Gouzout a ra ivez seniñ piano, adalek pezhioù klasel gant Franz Schubert betek tonioù modernoc’h gant Reynaldo Hahn, Erik Satie pe c’hoazh Manuel Blancafort. Tonioù salsa en deus sonet evit lod eus e ganaouennoù (Terra) pe tonioù jazz (El jorn dels miserables). Lod eus e ganaouennoù zo awenet gant an dañs barok (Laura, Jo sé, Vinyes verdes vora el mar).\nDisklêriañ a ra Lluís Llach emañ Mahalia Jackson ha Jacques Brel e-touez ar ganerien o deus levezonet anezhañ.\nSkrivet en deus kanaouennoù a bep seurt, awenet gant ar garantez, ar brederouriezh, ar politikerezh. Ar mor hag ar marv eo an daou dem a gaver meneget an aliesañ enno. Estreget kanaouennoù skrivet gantañ e-unan, en deus kanet ivez barzhonegoù, katalanek dreist-holl, ha lakaet sonerezh warno. E-touez ar varzhed kanet gantañ e c’haller menegiñ Konstantinos Kavafis, Màrius Torres, Josep Maria de Segarra, Pere Quart ha, dreist-holl, Miquel Martí i Pol.\nPaouezet eo da ganañ, gant ur sonadeg e Verges e miz Meurzh 2007, hag emañ bremañ o c’hounit gwiniegoù hag oc’h ober gwin. Er bloavezhioù diwezhañ eo savet a-du gant ar strolladoù a c’houlenn dizalc’hidigezh Katalonia. E 2015 e oa penn listen e pastell-vro Girona ha dilennet e oa bet e Parlamant Katalonia gant tud all eus ar strollad Junts pel Sí, un emglev tud a-du gant dizalc’hiezh ar vro.\nE ganaouenn hollvrudet L'Estaca, savet e 1968, zo deuet da vezañ un eil kan broadel e Katalonia, koulz lavaret, ha kanet e vez en holl manifestadegoù evit dizalc’hiezh ar vro. Troet eo bet e meur a yezh, ar galleg, ar c’horseg, an euskareg, ar poloneg, an arabeg hag ar brezhoneg en o zouez.\n↑ (ca) (es) Lec'hienn Lluís Llach\n↑ gant Marc Ogeret, pe Marc Robine\n↑ Jenifer chante l'Estaca en version corse sur France 2\n↑ kanet e Donostia\n↑ Mury kanet gant Jacek Kaczmarski\n↑ Dima, dima, kanet da skouer gant Emel Mathlouthi, eus Tunizia\n↑ gant Mona ar Beg-Gahinet pe gant Gwenael Emelyanoff ha Tudual Huon e niv. 328 Al Liamm.\nLec'hienn ofisiel Lluís Llach (ca) (es)\nLec'hienn e galleg\nAdtapet diwar « https://br.wikipedia.org/w/index.php?title=Lluís_Llach&oldid=1983452 »\nKemmoù diwezhañ degaset d'ar bajenn-mañ d'an 31 Meu 2022, da 14:42.


fent | Soubenn ar geek\nDielloù evit fent\nPosted in Filmoù with tags bed ordinal, familh, fent, kevredigezh, mignoniezh, New York, XXIvet kantved on Mae 4, 2015 by geekezig\nAbaoe m’am boa lennet ur pennad blog diwar-benn Obvious Child e felle din e welet. Disoñjet ‘m oa un tamm perak pa ‘m eus kavet an DVD el levraoueg met e dapet ‘m eus diouzhtu.\nUr gomedienn eo Obvious Child. Heuliet e vez Donna, ur plac’h o tostaat eus 30 vloaz. Ober a ra stand-up en un davarn ingal. Kregiñ a ra ar film gant e vignon o reiñ he sac’h dezhi. Evit kenderc’hel, rener ar stal levrioù e lec’h ma labour a lâr dezhi emaint o vont da serriñ er mizioù o tont. N’eo ket gwall vrav ar vuhez eviti neuze. Tremen a ra un nozvezh gant ur paotr plijus hep soñjal e c’hoarvezfe tra-pe-dra ouzhpenn. Pezh a zo, un toullad sizhunvezhioù warlerc’h e tizolo eo dougerez. Divizout a ra neuze diforc’hañ met ne oar ket re penaos lârat an diviz-se d’an dud tro-dro dezhi.\nUr film fin eo Obvious Child. Fentus ha skañv eo gant ur bern (is)tudennoù dedennus ha prantadoù gwirheñvel. Prantadoù kreñv-tre a zo ivez (pa gomz ar merc’hed all diwar-benn diforc’hañ da skouer, pe er fin er glinikenn). Ral eo kaout filmoù ken gwir e pep keñver, e lec’h ma seblant an dud prederiañ evel ma ra forzh peseurt den, en ur chom memestra ur gomedienn romantel koant hag efedus. Ur sapre souezhadenn a guzulian d’an holl neuze!\nFilm sevenet gant Gillian Robespierre. Stadoù-Unanet Amerika, 2014, 1e23.\nPosted in Levrioù bannoù-treset with tags familh, fent, karantez, krennarded, labour, marv, mignoniezh, skolaj on Meurzh 16, 2015 by geekezig


kemennadenn d’ar gazetennerien : evit ur c’henemglev Stad-Rannvro uhelek ha diouzhtu, galv da vanifestiñ e Kemper d’ar Sadorn 13/03 – Kelennomp!\n05/03/2021\t 07/03/2021 Keleier\nNec’het eo ar c’hevredigezhioù hag ar sindikadoù gant stad kalite ar c’helenn brezhoneg met ivez gant ar fed n’eus ket peadra evit treuzkas ar brezhoneg er c’helenn divyezhek met ivez er c’helenn brezhoneg diret. N’eo ket hepken ar skolajoù Diwan zo bet tizhet gant kudennoù evit kelenn ar yezh nevez zo ouzhpenn.\nKelaouet int bet dre ul lizher kaset d’an 2 a viz Meurzh gant prezidant Kuzul rannvro Breizh e oa stanket ar c’hendivizad Stad-Rannvro evit ar c’helenn yezhoù Breizh en abeg « d’ar skoilhoù lakaet gant Ministr an Deskadurezh-Stad kement war an danvez ha war ar stumm hag an divizoù gortozet chomet direspont » .\nMil a-bouez eo ar c’henemglev-se evit ar c’helenn divyezhek hag ar c’helenn brezhoneg dre vras kement evit ar rouedad Diwan hag evit ar rouedadoù skolioù publik pe gatolik.\nN’eus ket mui da dortal ! Bremañ diouzhtu kaer eo ret ober un dra bennak ! O tostaat emañ ar c’hinnig lezenn evit ar yezhoù a vo votet er Vodadenn vroadel ivez ! Goulenn a ra groñs DIWAN, DIV YEZH BREIZH, KELENNOMP ha DIVASKELL, kevredigezh nevez ar gerent evit ar c’helenn divyezhek e skolioù katolik ha KEVRE BREIZH, kenurzhierezh ar c’hevredigezhioù sevenadurel e Breizh, ma vo sinet ur c’henemglev youlek a-live gant palioù ar politikerezh yezh votet gant ar rannvro araok dilennadegoù rannvro e miz Mezheven ha ma vo paouezet da stankañ an traoù gant ar Stad ha dreist-holl gant ministr an Deskadurezh-Stad evel pezh zo bet disklêriet gant Loïg Chesnais-Girard.\nSetu perak emañ DIWAN, DIV YEZH BREIZH, KELENNOMP !, DIVASKELL ha KEVRE BREIZH o c’hervel an holl dud kar d’hor yezh ha d’hor sevenadur da vont da vanifestiñ da Gemper d’ar Sadorn 13 a viz Meurzh da 1 e 13 d’enderv. Evit ma vevo hor yezhoù !\nPrevious PostKemennadenn d’ar gazetennerien : Kenemglev Stad-Rannvro evit ar c’helenn brezhoneg : “Kasit da sutal” evit Blanquer !\nNext PostUNANET EVIT AR BREZHONEG – EMGLEV STAD-RANNVRO : 10 kinnig ar c’hevredigezhioù


Tybïe - Wikipedia\nTybïe zo ur santez kembreat eus ar Vvet kantved. Hervez ar vojenn e oa merc'h d'ar roue Brychan, roue Brycheiniog, a oa niverus-bras e vugale. Ganti e vije bet savet iliz Llandybïe, e Sir Gaerfyrddin.\nHervez ar vojenn e oa lez Brychan un deiz e Dyffryn Tywi. Mont a reas e verc'h Tybïe hag he c'hoar Lluan (pe 'Lleian') ha krennardezed all da Gelli-forynion, etre ar Mynydd Du hag ar Mynydd Mawr, da vevañ en ur gell. Ganto e voe kroget da skignañ ar gristeniezh er c'hornad-se eus Kembre. Ur gell all he devoa e Cae'r Groes.\nAdtapet diwar « https://br.wikipedia.org/w/index.php?title=Tybïe&oldid=1824884 »\nKemmoù diwezhañ degaset d'ar bajenn-mañ d'an 10 Gen 2019, da 23:17.


Skramm plasma - Wikipedia\nWar un ec'hodiñ gouloù dre c'hras un isañ d'un aezhenn eo diazezet ar galvezouriezh plasma (PDP - Plasma Display panel). Ur meskad aezhenn e vez lakaet er skrammoù plasma kediet gant argon (90%) ha ksenon (10%). Aezhenn eo lakaet e pep kell e vez graet pikseloù gante. Enneget int gant un elektrod a-rez hag unan a-vann a ro an tu d'isañ pep hini anezhe.\nOc'h argemmañ gwerzhad an tredanvarr arveret war an elektrodoù war an dro gant talm an isañ d'an aezhenn e vez lank didermenañ 256 gwerzhad al luc'hread. Kenderc'het e vez gant an aezhenn iset ul luc'hskinadur dreistmoug (treuzwelus evit lagad an den). Abalamour da dreluc'huzennoù glas, gwer ha ruz lodennet war ar c'helloù e vez amdroet al luc'hskinadur dreistmoug e gouloù gwelus, pezh a ro an tu da gaout pikseloù, amparet gant teir c'hell, a 16 milion liv (256 x 256 x 256).\nMoaien 'zo da gaout gant an deknologiezh-se skrammoù a vent bras gant ur perzh mat uhel a ziskemm. Hogen e chom c'hoazh bevezadur tredan ar skrammoù-se 30 gwech muioc'h eget hini ar skrammoù strinkennoù liñvel.\nHeñvel ouzh re ar skrammoù srinkennoù liñvel eo arouezadurioù ar skrammoù plasma.Skramm strinkennoù liñvel\nAdtapet diwar « https://br.wikipedia.org/w/index.php?title=Skramm_plasma&oldid=1473157 »\nDernière modification le 4 Ebr 2013, à 19:05\nKemmoù diwezhañ degaset d'ar bajenn-mañ d'an 4 Ebr 2013, da 19:05.


Emission Sinema : Teheran tabou\nEmission Sinema - Episode diffusé le 01.12.2017\nUr film-bevaad sevenet gant : Ali Soozandeh (2017).\nMeur a film zo bet savet dija a-zivoud an dispac'h izlameg en Iran, filmoù sevenet er vro he-hunan pe liez er-maez ag ar vro, gant Iranianed en harlu. Lod ag an dud-se zo anavet madig a-walc'h bremañ, evel Abbas Kirostami (Le goût de la cerise, Palmenn aour Cannes 1997), Jafar Panahi (Sang et or, 2003) pe Asghar Farhadi (Une Séparation, Ourz aour e Berlin e 2011 ha Le Client, 2016).\nLennet ho poa marse ive bannoù treset Marjane Satrapi, Persepolis, pe gwelet ar film-bevaad tennet ag ar bannoù-se ha daet er-maez e 2007, a gonte penaoz e oa daet ar vollahed da voutañ ar Shah er-maez ag an Iran e 1979. Gant ar Republik Izlameg e oa bet savet Komiserion an Dispac'h, evel Komiserion ar Bobl savet gant ar Volcheviked er Rusi pe Gwarded an Dispac'h ar Strollad Komunist e Bro-China.\nSetu un film-bevaad hag a zo evel ur c'hlokamant da Bersepolis, mez lakaet ar pouez e-barzh war ar sekselezh dreist-oll. Diskoueziñ a ra ur gevredigezh skizofren, da lâred eo faoutet dre an hanter, ataw é vrallañ etre he c'hoantoù naturel, re peb den a-benn ar fin, ha re ur galloud relijiel amañ hag en deus c'hoant da lakaad peb unan da blegañ dindan e lezennoù gwaskuz. Ar pezh a zo, zokén ar waskerion n'int ket evid heulïañ ar pezh a c'houlennont gant ar bobl ober. Setu aze, disklaeriet ur wezh ouzhpenn, mez pegoulz e kompreno an denelezh ? sotoni ar re-c'halloud. Pa vehe tu da beb unan reniñ e vuhez gant respetiñ e nesañ, n'hell ket lod parraad a c'houlenn groñs gant ar re arall ober evelte, daoust d'o c'hoantoù kontrel.\nTaolennañ a ra ar film, ha trumm, adal ar skeudennoù kentañ, ar seks enta, mez ive ar bogodiñ, ar gasterezh, an drogach, ar berzadurioù relijiel. Ar berzadurioù-mañ é troiñ tro-dro da aferioù ar garantez ha d'ar sinoù fizik hag ar garantez etre daou zen. Arabad d'ur paotr krogiñ e dorn e zousig er ru, a-wel d'an oll : gwarded zo ha lemm o selloù evid kas an daou istrogell-se da dapoud o fegement er post-polis ha paeañ un dell-gastiz bennag (nemed hag e vehe roet ur bakhschich a-feson d'ar chef).\nKontiñ a ra istoer un nebeud tud, c'hoant dezhe bevañ er gevredigezh dalc'het stard-se, ha torriñ an tabouioù, heb moned re bell, rag evel-just e klask peb unan chomel béw ha yac'h. Ar re o deus trawalc'h a nerzh, ha trawalc'h a spered ive evid boud finnoc'h eged ar waskerion, a glask hag a gav, pa vez ken strizh an endro, tuioù da dapoud ar pezh a faota dezhe tapoud. Kuit a baeañ ur priz a c'hellont paeañ, uhelbriz meur a wezh, mez izelloc'h eged priz o frankiz hag o c'hoant pennañ.\nEvel-se e heulïomp ur paotr hag a garahe kavoud trawalc'h a argant evid paeañ rapariñ he ridenn d'ur plac'h bet c'hoarïet gantañ. Drol e tiskouez boud an dra-se dimp amañ, mez arabad farsal gant ur mank a-sort-se e broioù zo. Dle eo d'ar plac'h-se moned da zimeziñ gant un den arall, ur marc'hmul a zen, ha gwell chomel heb moned da glask c'hwenn en e chaosoù. E gwirionez ne oa hennezh nemed un trafiker merc'hed yaouank.\nGweled a raomp ive ur vaouez waet da vevañ gant ur barner barveg, dreist-oll evid gelliñ kavoud ur skol a-feson evid he mab, mud a-vihanig. Gouied a ra ar barner penaoz komz douzh ar renerez evid he lakaad da blegañ hebdale.\nToud emaint é c'hoari kuzh-kuzh-logodenn gant ar vollahed. N'eus nemed pilpouzerezh e peb lec'h ha da beb termen. En ur gevredigezh renet gant ar "berzet eo" pe "arabad ober tra-mañ-tra" e klask peb unan, ha kousto pe gousto, tennañ e anal en ur mod bennag. Un deiz kredabl e torro ar wask...\nJean-Claude Le Ruyet.20171201b.240F.


Adkavit chomlec'hioù pep hini amañ\nE-karg eus melestradurezh ha kontouriezh Gwarez Filmoù.\nE-karg eus ar programmadur hag an oberoù sevenadurel e Brest. Sevel a ra programm "Emgavioù Gwarez Filmoù" ha respont a ra ouzh goulennoù aozadurioù liesseurt evit aozañ skignadennoù (aozadurioù sevenadurel, tiez-kêr, sinemaioù, gouelioù...)\nE-karg eus talvoudekaat an dalc'hadoù enlinenn. Merañ a ra al lec'hienn internet, an diaz roadennoù hag ar rouedadoù sokial. Karget eo ivez eus an obererezhioù e brezhoneg.\nE-karg eus gwerzh ar skeudennoù. Respont a ra d'ar goulennoù skeudennoù a vez savet outi, ober a ra war-dro an darempredoù arc'hant gant ar fizierien ha gwerzh an DVDoù. Gouest eo ivez d'ober obererezhioù teknikel ha frammañ skeudennoù.\nKenurzhiañ a ra raktresoù Gwarez Filmoù ha merañ a ra ar c'hehentiñ en-dro d'an darvoudoù.\nE-karg eus an teuliaouiñ.\nE-karg eus an dastum e Brest. Merañ a ra ar c'hevradoù hag an darempredoù gant ar fizierien.\nE-penn ar servij teknikel emañ. Merañ a ra an doareoù niverelaat ha mirout, pourchas a ra ar skeudennoù evit ar gwerzh pe ar skignadennoù. Karget eo ivez d'ober studiadennoù teknikel hag arc'hantel war an ezhommoù da zont.\nTeknikour-diellour, ober a ra war-dro ar belikulennoù arc'hantek (naetaat anezho betek o niverelaat gant an Telecinema HD), merañ a ra al lec'h stokañ pennañ dindan ar c'h/Quartz. Ober a ra roll ar skorioù en diaz-roadennoù hag ober a ra ur rak-zielfennadenn eus ar filmoù niverelaet.\nE-penn skourr al Liger-Atlantel, staliet e Dielloù an Departamant. Aozañ a ra ar programmadur miziek, respont a ra d'ar goulennoù skignadennoù aozet war an departamant, ha dastum a ra filmoù bet sevenet er vro. Teuliaouiñ a ra ivez ar filmoù-se ha buhez ar sevenerien.\nE-penn skourr an Il-ha-Gwilen. Dastum a ra filmoù sevenet er vro hag aozañ a ra ar skignadennoù en departamant, er Mor-bihan hag en Aodoù-an-Arvor. Gant kevredigezhioù e-giz Travelling/Clair Obscur, Mirdi Breizh, Ekomirdi Bro-Roazhon e aoz skignadennoù ingal.


seven - Wikeriadur\n1.2.3 Troiennoù keñveriañ\n2.3 Anv-gwan pegementiñ\nEus ar ger krennvrezhonek seven, « bras », « yac'h », « kreñv », da dostaat ouzh an anv-divoutin henvrezhonek Seman deveret eus saff, « sav ».\nA ra gant reolennoù ar sevended, an dereadegezh, a zouj da reolennoù ar gevredigezh.\nAr gwragez a zo da zisfiziout, dreist-holl diouzh o mousc'hoarzh ha diouzh o doareoù seven... — (Youenn Drezen, Sizhun ar Breur Arturo, Al Liamm, 1971, p. 18.)\n– .... Ken seven e oa o c'houlenn diganin penaos mont war ar c'hae. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 104.)\nAr plac'h, avat, a voe kel laouen he c'halon ouzh e glevout o tistagañ ar gerioù seven-se en ur yezh na oa ket dianav dezhi ma respontas kerkent... hep gouzout re ar pezh a lavare :\n— Trugarez, Aotrou ! — (Langleiz, Enez ar Rod, Mouladurioù Hor Yezh, 2000, p. 19.)\nEur pôtr renket mad e oa ha seven ouz an oll ; mad da labourad ha dizamant ouz e gorv ; bemdez e veze wardro park ha lanneg troad ha troad gand e yontr. — (A. Gwir., pôtr ha plah yaouank, Bleun-Brug niv. 95, Kerzu 1956, p. 2.)\nA zo diorroet e sevenadur.\nAr ger gouren, implijet e brezhoneg evit envel ur pegad etre daou zen, en deus doare da vezañ bet anavezet mat gant pobloù seven amzerioù kozh an Europ, o vezañ ma talveze neuze da lavarout ar gurunenn pe ar priz a veze roet d'ar gourener en deveze bet an trec'h. — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 34.)\nseven evel ul logodenn\nalamaneg : poliert (de) , artig (de) , galant (de) , höflich (de)\ndaneg : høflig (da)\nesperanteg : ĝentila (eo)\nfaeroeg : fólkaligur (fo)\nfinneg : kohtelias (fi)\ngalleg : poli (fr)\nhungareg : udvarias (hu)\nislandeg : kurteis (is)\nitalianeg : cortese (it)\nkatalaneg : gentil (ca)\nmalayseg : adab … beradab (ms) , sopan (ms)\nnorvegeg : høflig (no)\nnederlandeg : beleefd (nl) , galant (nl) , heus (nl) , hoffelijk (nl) , welgemanierd (nl) , wellevend (nl)\npapiamento : galante (pap) , gentil (pap)\nportugaleg : cavalheiro (pt) , cortês (pt) , gentil (pt) , polido (pt)\nrusianeg : вешливый (ru)\nsaozneg : courteous (en) , polite (en) , well-mannered (en)\nspagnoleg : cortés (es) , atento (es)\nsvedeg : artig (sv) , hövlig (sv)\ntchekeg : slušný (cs)\nesperanteg : civiliza (eo)\ngalleg : civilisé (fr)\nEus ar ger hensaoznek seofon, eus ar ger protogermanek *sebhun, eus ar ger protoindezeuropek *septḿ̥.\nAdtapet diwar « https://br.wiktionary.org/w/index.php?title=seven&oldid=305807 »\nDernière modification le 14 Du 2020, à 17:12\nKemmoù diwezhañ degaset d'ar bajenn-mañ d'an 14 Du 2020, da 17:12.


5 200 ann. (2019)\nKrouet e voe kumun Pentelloù e 1790 diwar ar barrez katolik. Lakaet e voe da benn Kanton Pentelloù hag e Bann Pembo. E 1800 e voe lakaet en Arondisamant Pembo.\nBrezel-bed kentañ: mervel a reas 101 gwaz ag ar gumun abalamour d'ar brezel, d.l.e. 4,36% eus he foblañs e 1911.\nE-kichen Pentelloù, war vord Kanol ar Martinière, e vez gwelet "Misconceivable", pe "ar vag pleget", un oberenn graet e 2007 gant Erwin Wurm, un arzour eus Aostria.\nAdtapet diwar « https://br.wikipedia.org/w/index.php?title=Pentelloù&oldid=1988010 »\nKemmoù diwezhañ degaset d'ar bajenn-mañ d'an 23 Ebr 2022, da 17:58.


Pipe band Obererezhioù : Stummadur : binioù-bras ha toserezh Kentelioù ha pleustradegoù Abadennoù ha dibunadegoù Naoned & District Pipe Band Guy POULIQUEN 06 13 84 62 52 ndpb44@orange.fr http://www.nantes-pipeband.com/\nSavet eo bet a 1976 Sonneurs de Veuze gant tud eus Breizh ha Vendée. Pal ar gevredigezh a zo da savetiñ ha kas war-raok pleustriñ ar beuz, binioù Su Breizh ha Norzh Vendée. . Obererezhioù : Dastumad liammet gant ar beuz Embann levrioù ha pladennoù war ar beuz Kentelioù beuz e Naoned, Gwenrann, Roazhon ha […]\nDre ar brezhoneg pe dre ar galleg e c’hellit dizoleiñ pinvidigezh dalc’had KDSK, Kreizenn Dafar Sevenadurel Keltiek. An holl zañvez lennegel embannet e brezhoneg hiziv an deiz a ya d’ober darn pouezusañ an dalc’had, a zo digor ivez war lennegezh Breizh e galleg ha war lennegezh an holl yezhoù keltiek all. Un dalc’had arbennik evit […]


Search for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Joe O'Brien) (KildareStreet.com)\nResults 1-20 of 832,942 for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Joe O'Brien)\nSubscribe to an email alert for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Joe O'Brien)


galloud | Soubenn ar geek\nDielloù evit galloud\nPosted in Stiradoù, webstiradoù ha skinwel with tags bed ordinal, bloavezhioù 80, galloud, Istor, kevredigezh, politikerezh, relijion, Stadoù-Unanet on Genver 29, 2019 by geekezig\nUn teulfilm e c’hwec’h lodenn eo Wild Wild Country. Reiñ a ra tro da welet dielloù (skeudennoù, filmoù) ha da glevet tud o deus bet bevet an darvoudoù. Dodenn an teulfilm : pa oa bet savet ur gumuniezh gant ar sektenn Rajneesh e bourk Antilope, Oregon, er bloavezhioù 80.\nKlevet e vo neuze tud ar vro, tud a oa er gumuniezh met ivez kelaouennerien, politikerien ha tud eus an FBI o komz. An teulfilm a glask neuze diskouez an holl savboentoù.\nDigredus da vat eo an istor (dianav penn-da-benn din) ha chom a ran bamet rak Sheela, ne seblant kaout tamm keuz ebet pa vez klevet he zesteni.\nTrist a-walc’h eo an istor a-benn ar fin rak kumuniezh Rajneesh n’eus roet buhez d’ul lec’h a oa difrouezh da vat. Ur bern traoù bamus o deus savet met an treuzkompren gant tud ar vro hag ar youl da n’em zifenn en deus tizhet ul live sod-nay (armoù e leizh, lakaat tud dido da zont hep gouzout merañ anezho goude, klask ampoezoniñ tud e-leizh ha lazhañ un nebeut reoù…). Un teulfilm a galite diwar-benn un darvoud souezhus-kenañ.\nTeulfilm sevenet gant Chapman Way ha Maclain Way. 6 rann tro 45 munut. Stadoù-Unanet Amerika, (skignet gant Netflix en un doare etrevroadel abaoe ar) 16 a viz Meurzh 2018.\n13 Reasons Why – eil bloavezh\nPosted in Stiradoù, webstiradoù ha skinwel with tags bed ordinal, familh, galloud, karantez, kevredigezh, krennarded, lise, marv, mignoniezh, politikerezh, prosez, Stadoù-Unanet on Genver 24, 2019 by geekezig\nN’em boa skrivet pennad ebet diwar-benn bloavezh kentañ 13 Reasons Why met ur sapre efed en doa bet warnon koulskoude. Chomet e oa da brederiañ diwar-benn ur bern traoù bet bevet ganin. Ur sapre stirad eo evidon, a-fed stil hag a-fed dodenn evel-just. (Evit ar re na ouifent ket, heuliet e veze istor Hannah Baker, he doa enrollet kasedigoù diwar-benn an abegoù o deus boudet anezhi da n’em zistruj)\nAn eil bloavezh a grog un toullad mizioù diwezhatoc’h, p’emañ mamm Hannah o kregiñ gant he frosez a-enep d’al lise. Pep rann a ro tro da welet testeni unan bennak (lisead-ez, kelenner-ez, hag all). Peadra da gaout un eil sell pe ali war ar pezh he doa kontet Hannah. Er bloavezh kentañ e oa kontet an traoù ganti hepken, hep gouzout james penaos e oa bet bevet an darvoudoù gant an dud all. Plijet on bet gant an dra-se. N’on ket bet kendrec’het kement gant an doare da seveniñ ha da filmañ, ne seblante ket din ken brav ha kreñv. Met an dodennoù a zo ken pouezus/fromus (dramm, justis…) bepred. Gant ar prosez e vez lakaet war-wel ivez an darempredoù, ar strategiezhoù, an dud a glask levezoniñ ar re all, an traoù a zo start da anzav, laoskentez…\nUr bern dibaboù null a vez graet gant an tudennoù hervezon met just a-walc’h, un tu gwirheñveloc’h a zo er bloavezh-mañ marteze. Start eo keñveriañ an daou bloavezh ken disheñvel int me gav, met plijus eo bet adkavout an tudennoù, fromus-tre c’hoazh ha peadra ur wech ouzhpenn da gomz diwar-benn temoù pouezus ha ledan. Sellet a rin an trede bloavezh, sur.\nAliañ a ran sellet ouzh an doare talk-show 13 Reasons Why : Beyond the Reasons da c’houde, evit gwelet penaos eo bet labouret gant ar skipailh. Aesoc’h e vo kompren dibaboù zo, da skouer diwar-benn un darvoud e rann ziwezhañ en deus graet kalz reuz e-touez ar sellerien ha sellerezed.\nStirad krouet gant Brian Yorkey diwar romant Jay Asher. Bloavezh gant 13 rann tro 50 munutenn. Stadoù-Unanet, skignet gant Netflix en un doare etrevroadel abaoe an 18 a viz Mae 2018.\nLes trois fantômes de Tesla 1\nPosted in Levrioù bannoù-treset with tags brezel, galloud, New York, skiant-faltazi, XXvet kantved on C'hwevrer 28, 2017 by geekezig\nGolo Les trois fantômes de Tesla en doa plijet din. A-wechoù, n’eus ezhomm mann all ebet evit kaout c’hoant da lenn un oberenn, neketa ?\nE fin 1941, e New York, e tremen darvoudoù an istor. Ur paotrig hag e vamm, nevez erruet, a vo heuliet. Ar Stadoù-Unanet ne gemeront ket perzh c’hoazh en eil brezel bed met stignet eo an traoù evel-just. Un doare ukroniezh eo an istor neuze, savet war kevezerezh Tesla hag Edison. N’eo ket klok an istor evel-just met peadra a zo da ijinañ e vo savet armoù, robotoù ha me oar ivez eus tu Japan.\nBrav ‘m eus kavet an tresadennoù met un tamm iskis al lusk, ne oan ket tapet kement-se en istor. Un diouer a bersonelezh gant an haroz marteze ? Santet e vez un tamm levezon Alex Alice (a zo trugarekaet gant an oberourien) met hep an nerzh… Da welet penaos e troio an istor! Istor ha livioù gant Marazano, tresadennoù gant Guilhem. Embannet gant Le Lombard, d’ar 26 a viz Eost 2016.\nPosted in Levrioù bannoù-treset with tags beveziñ, brezel, familh, galloud, kevredigezh, skrivañ, skrivagner, Stadoù-Unanet on Gwengolo 18, 2016 by geekezig\nPoent eo din anzav n’am eus ket bet lennet Fight Club, romant Chuck Palahnuik (na romant ebet gantañ evit lârat ar wirionez) met plijout a ra spontus din film David Fincher. Ne oan ket o c’hortoz Fight Club 2 ha souezhet e oan bet o lenn e kendalc’hfe an istor e stumm ul levr bannoù-treset. Perak ket neuze?\nTremen a ra Fight Club 2 goude darvoudoù ar romant (met gant fin ar film). Da gentañ tout, brasañ souezhadenn : un anv a zo gant haroz an istor (ha n’eo ket Jack ouzhpenn. 😥 ). Un tamm dipitet e oan dija gant an digoradur, dimezet gant Marla, ur mab, ur vuhez sioul, ret dezhañ kemer louzoù evit mirout personelezh Tyler kousket… Evel-just e tihuno Tyler en-dro met Tyler troet da sot gant ar galloud, displijus hepken. Ne gontin ket tout an istor (ur pikol levr eo memestra!) met treiñ a ra e gwirionez d’ur farsadenn, “meta” da vat, gant an tudennoù o pellgomz da Chuck Palahnuik zoken ! (Ur boelladenn skrivañ e seblant bezañ kazi pe un doare da glask kaout mestroni en-dro war e oberenn, deuet da vezañ “klasel” evit ur bern tud, hep na vefe bet c’hoant gantañ)\nEstreget an tresadennoù o deus seblantet dereat din, al labour tro-dro d’an “traoù” (louzeier, petalennoù bleunioù) o kuzhat ar c’haozeadennoù (etre dedennus-tre ha hegasus), hag ar pajennoù doare reolennoù surentez karr-nij etre pep chabistr a oa fentus-tre, n’am eus ket kavet da betra servije Fight Club 2.\nA-wechoù e vez graet heuliadoù da oberennoù n’o deus tamm ezhomm ebet ha gwechoù all e chomomp da c’hortoz heuliadoù na vo james diouto (ya, emaon o c’hortoz C’hwezh ar pebr bepred). Dav eo din kompren ne ra ket ar bed hervez ma c’hoantoù din-me! Istor gant Chuck Palahniuk, tresadennoù gant Cameron Stewart. Embannet e gallet gant Super 8, d’an 28 a viz Ebrel 2016.


Disadorn, lid-digeriñ an diskouezadeg “ar brezhoneg er post” e Bear !\nEmañ ti-post Bear o paouez bezañ adkempennet, ha daoust d’ar goulennoù n’eo ket bet kemeret ar brezhoneg e kont. Kontant eo neuze ar strollad Ai’ta ! da bediñ ac’hanoc’h da dont da lid-digeriñ an diskouezadeg “Ar brezhoneg er Post“, disadorn, 19 a viz Genver, adalek 11eur dirak ti-post Bear. En diskouezadeg-se e vo moaien da […]\nBodadeg dirak Kuzul-meur Penn-ar-Bed diriaou !\n“BEV EO AR BREZHONEG, HA STOURM A RIMP EVIT MA CHOMO GWIR !” Setu petra a fell da luskad Ai’ta ! degas da soñj da bPierre Maille, diriaou, 17 a viz Genver, da geñver lid ar bloavezh nevez hag a vo dalc’het adalek 6 eur noz e Kuzul-Meur Penn-ar-Bed, e bali Dupleix e Kemper. D’ar […]\nFest-Noz Skoazell Ai’ta!\nDeuit holl da sikour Ai’ta! da vont war raok er stourm evit ar brezhoneg. D’ar sadorn 02 a viz c’hwevrer e vo dalc’het fest noz bras Ai’ta! e Brest (dindan an ti-kêr) gant ar sonerien mañ : DJ Miss Blue (Breizh’n Bass / Awena Recordz) Eien A. Lorho-Pasko – R. Talek Leroy / Kernaudour Trio […]\nKentañ emvod Ai’ta! Treger\nKentañ emvod Ai’ta! Treger a vo dalc’het digwener, 11 a viz Genver, da 7 eur 30 noz e Ti ar Vro Kawan. War ar stern : – bilañs buan-ha-buan deus troiad Nedeleg – oberenn da zont e Treger – oberennoù da zont e lec’h all e Breizh – adaozadur diabarzh ar strollad Digor eo emvodoù […]\nE-barzh ul lizher skrivet da strollad Ai’ta! en devoa embannet an aotrou Léchelon, rener an DIRO (Direction Interdépartementale des Routes de l’Ouest), e nac’he ober gant hor yezh war panellerezh an hentoù-tizh e Breizh. Hervezañ eo reizh e vefe “berzet diouzh ret“ ar brezhoneg abalamour da “abegoù lenn ha surentez“. Respontet en deus Ai’ta! dezhañ […]


Kumunioù-Kod post 9700\nKumunioù strollet Oudenaarde\nKod pellgomz 055\nMaer Marnic Demeulemeester (VLD)\nGorread 68.06 km²\nHed 03° 36' .." Reter\nLed 50° 50' .." Norzh\nPoblañs hep kontoù doubl 28.517 (01.01.2006)\nStankter 419 a./km²\nOudenaarde a zo ur gêr hag ur gumun eus Belgia e proviñs Reter-Flandrez. He foblañs a gomz izelvroeg, a zo ar yezh ofisiel ivez.\nBervet e vez ar bieroù "Ename bier", "Felix", "Liefmans" ha "Roman" en Oudenaarde. Bieroù skouerius kêr hag ar rannvro eo ar re c'hell evel Felix Speciaal Oudenaards (breserdi Brouwerij Felix), Oud Liefmans (Brouwerij Liefmans) hag Adriaen Brouwer (eus breserdi Roman e Mater). Un tammig sur eo o blaz.\nTreuzet e vez gant ar Stêr Skeld (Schelde en izelvroeg).\nE-touez monumantoù kêr emañ an ti-kêr, a zo bet savet gant an tisavour bruselat Hendrik van Pede, treset ti-kêr Brusel gantañ ivez. Brudet eo ar pallennoù-moger aodenardat ivez, Verdures o anv. Bez' es eus mirdioù en holl bed ma'z eus skouerennoù enno. War lec'hienn kêr (gwelet izeloc'h "liammoù diavaez"), e kaver meur a ditour diwar-benn ar pallennerezh kozh hag an adaozadur.\nAdriaen Brouwer, livour eus ar XVIIvet kantved.\nAdtapet diwar « https://br.wikipedia.org/w/index.php?title=Oudenaarde&oldid=1963662 »